title: Keltin redutti

text: Keltin redutti on ruotsalaisten vuoden 1743 Turun rauhan jälkeen Kymijoen länsirantaan Kuusankosken Keltin kylään rakennuttama maalinnake. Linnake rakennettiin suojaamaan tärkeää Kymijoen ylityspaikkaa, josta maantiet haarautuivat Anjalaan ja Iittiin. Keltin rajanylityspaikalla sijaitsi myös rajapostikonttori ja rajatullikamari. Ruotsin kuningas Adolf Fredrik vieraili 1752 tarkastusmatkallaan Keltin redutissa.


title: Keltin redutti

text: Keltin redutin miesvahvuus oli rauhan aikana 1 upseeri ja 12 sotamiestä. aikana Kelttiin sijoitettiin kaksi komppaniaa, 24 rakuunaa ja 2 tykkiä, mutta siitä huolimatta venäläiset valtasivat Keltin 1790 polttaen Keltin ja Napan kylät. Suomen sodan aikana talvella 1808 Keltin varusväki koostui aliupseerista ja kuudesta sotamiehestä. Tämä varusväki peräytyi Keltistä ilman vastarintaa 5 000 miehen venäläisjoukkojen tieltä. Kelttiin oli suunniteltu 1800-luvun alussa suurta maalinnoitusta, johon olisi sijoitettu 5 000 - 6 000 miehen varuskunta, mutta nämä hankkeet jäivät toteuttamatta.


title: Keltin redutti

text: Vastapäätä joen toisella rannalla sijaitsi venäläisten rakentama Ruotsulan redutti.


title: Alexander Lippisch

text: Alexander Martin Lippisch (2. marraskuuta 1894 – 11. helmikuuta 1976) oli saksalainen lentokonesuunnittelija. Hän keksi deltasiiven. Alexander Lippisch aloitti työskentelynsä Natsi-Saksan hallinnon alla, missä Lippisch teki ensimmäiset suunnittelutyönsä. Operaatio Paperclipin mukana professori Lippisch siirtyi Yhdysvaltoihin jatkaen siellä suihkukoneiden suunnittelua. Alexander Lippisch syntyi Münchenissä Saksassa ja kuoli Cedar Rapidsissa, Iowassa Yhdysvalloissa.


title: Al Khums

text: Al Khums () on kaupunki Libyassa Al Murgubin kunnassa Välimeren rannalla. Kaupungin väkiluku on noin 202 000. Vuosina 1983-1995 kaupunki oli Khomsin kunnan hallinnollinen keskus.


title: Iso kuva

text: Iso kuva on suomalaisen rap-artisti Elastisen viides studioalbumi, jonka julkaisi 10. huhtikuuta 2015 Rähinä Records. Albumi nousi Suomen virallisen listan sijalle 2.


title: Villikkalan linnoitus

text: Villikkalan linnoitus oli ruotsalaisten jälkeen Kymijoen länsipuolelle Elimäen Villikkalaan rakentama rajalinnoitus joka jäi kuitenkin keskeneräiseksi. Villikkalaan oli tarkoitus rakentaa viiden holvatun bastionin linnoitus ja aloitteen asiasta teki vapaaherra Rabbe Gottlieb Wrede. Rakennustyöt alkoivat keväällä 1793 vallimestari E. J. Braskin johdolla; rakentajina toimivat paikalle tuodun Pohjanmaan rykmentin sotilaat.


title: Villikkalan linnoitus

text: Rakennustyöt keskeytyivät kuitenkin jo syksyllä 1794 ilmeisesti rahapulan vuoksi. Linnoituksesta saatiin valmiiksi idänpuoleinen etuvarustus mutta suurin osa valleista jäi rakentamatta ja samoin rakentamatta jäivät vallihaudat ja linnoituksen rakennukset. Suomen sodan aikana Villikkalaan oli sijoitettu pieni sotaväen osasto mutta se poistui paikalta ilman taistelua.


title: Villikkalan linnoitus

text: Villikkalan linnoituksen alueen valleja on vielä havaittavissa vaikka paikka onkin metsän peittämä.


title: Terrence McNally

text: Terrence McNally (s. 3. marraskuuta 1938 St. Petersburg, Florida) on yhdysvaltalainen näytelmäkirjailija, joka on saanut monien muiden palkintojen lisäksi Tony-palkinnon näytelmästään "Love! Valour! Compassion!" sekä musikaaleista "Kiss of the Spider Woman" ja "Ragtime". Hänen uransa kattaa yli viisi vuosikymmentä ja hänen näytelmiään on esitetty eri puolilla maailmaa. Hän on avoimesti homoseksuaali ja käsitellyt seksuaalisuutta monissa teoksissaan.


title: Terrence McNally

text: McNally syntyi Floridassa, varttui Texasin Corpus Christissä ja lähti opiskelemaan englantia New Yorkiin Columbian yliopistoon. Hän pääsi The Actors Studion näyttämöpäälliköksi ja seurusteli nuorena muun muassa Edward Albeen ja Robert Drivasin kanssa. Hänen ensimmäinen näytelmänsä, homomiesparista kertova "And Things That Go Bump in the Night" (1964) sai huonot arvostelut ja vain 16 esitystä, ja musikaali "Here's Where I Belong" (1968) esitettiin vain kerran. Hänen läpimurtoteoksensa oli vuoden 1987 "Frankie and Johnny in the Clair de Lune", jonka pohjalta Garry Marshall ohjasi elokuvan "Frankie & Johnny", pääosissa Al Pacino ja Michelle Pfeiffer.


title: Terrence McNally

text: Suomeksi hänen näytelmistään on toteutettu ainakin "Maria Callasin mestariluokka ", "Frankie ja Johnny kuunvalossa" sekä musikaali "Housut pois". Vuonna 2013 Helsingin Gayteatteri toi näyttämölle McNallyn kohutun näytelmän "Corpus Christi" Timo Rissasen suomentamana ja ohjaamana.


title: Terrence McNally

text: McNally avioitui vuonna 2003 lakimies Thomas Kirdahyn kanssa.


title: Fathammer

text: Fathammer oli suomalainen vuonna 2000 perustettu pelitalo. Se tunnettiin etenkin X-Forge-mobiilipelimoottoristaan. Yhtiö myytiin brittiläiselle Telcogamesille vuonna 2006.


title: Fathammer

text: Fathammerin merkittäväin kehitelmä oli X-Forge-niminen lisensoitava 3D-pelimoottori kämmenmikroille, matkapuhelimille sekä Tapwave Zodiac- ja Gizmondo-käsikonsoleille. Yritys kehitti mobiilialustoille myös omia pelejä, muun muassa yhteistyössä Disneyn ("Narnia") ja Eidoksen ("Tomb Raider") kanssa.


title: Fathammer

text: Fathammerin suurimmat omistajat olivat sijoitusyhtiöt 3i ja Nexit Ventures. Myös Suomen itsenäisyyden rahasto Sitra sijoitti yhtiöön yli miljoona euroa. Yhtiöllä oli konttorit Helsingissä sekä Soulissa, Koreassa.


title: Fathammer

text: Samuli Syvähuoko uskoi yritystä perustaessaan, että WAP- ja java-pelien aika olisi ollut pian ohi. 3D-pelimoottori X-Forgen ensimmäinen versio oli suunnattu Symbian-käyttöjärjestelmälle. Ensimmäisiä sitä hyödyntäneitä pelejä olivat Sony Ericssonin P800-puhelimeen kehitetyt "Stunt Run" ja "Men in Black II: Alien Pursuit".


title: Fathammer

text: Varhaiset älypuhelimet eivät kuitenkaan saavuttaneet suurta suosiota. Fathammerin X-Forge-moottorilla tehdyt noin sata peliä, joista 30 oli yrityksen itsensä tekemiä, eivät käyneet hyvin kaupaksi. Yrityksen hallitus päättikin kokeilla java-pelin kehittämistä. 50 Centin lisenssillä tuotettu "Get Rich or Die Tryin'" laitettiin operaattoreiden kautta levitykseen, ja se myi kahdessa kuukaudessa kymmenen kertaa enemmän kuin kaikki aiemmat Fathammerin pelit yhteensä. Hallitus halusi lisää java-pelejä, mutta kehittäjät halusivat kehittää 3D-pelejä.


title: Fathammer

text: Fathammer Game Studio myytiin 2006 Symbian-pelejä tehneelle Telcogamesille. X-Forge-pelimoottori myytiin japanilaiselle Acrodealle, joka samalla perusti toimipisteen Suomeen. Sijoitusyhtiöt 3i ja Nexit Ventures sekä Sitra olivat ehtineet sijoittaa yritykseen yhteensä yli 6 miljoonaa euroa ennen kauppaa.


title: Fathammer

text: Seuraavat pelit ovat Fathammerin kehittämiä:"Vasara Games" oli Fathammerin pelistudiopuoli.


title: Jäätyvä helvetti (kirja)

text: Jäätyvä helvetti on Ilkka Remeksen kirjoittama jännitysromaani, joka julkaistiin syyskuussa vuonna 2015. Kirjan juoni on jatkoa Remeksen vuoden 2014 kirjalle "Horna". Teos oli vuoden 2015 myydyin kotimainen kaunokirja (54 900 kpl).


title: Jäätyvä helvetti (kirja)

text: Venäläinen tiedustelukone törmää Virossa Finnairin matkustajakoneeseen. Tilanne on sekava, ja Naton saksalainen hävittäjä ampuu tiedustelukoneen alas Viron ilmatilassa. Finnairin koneen pakkolaskussa jäälle Tallinnan lähelle 16 suomalaista kuolee. Venäjä kiistää osallisuuden onnettomuuteen ja syyttää länttä sodanlietsonnasta. Viron venäläisvähemmistöön on jo jonkin aikaa kohdistunut outoja tuhopolttoja, ja tilanne maassa on kiristänyt äärimmilleen. "Jäätyvä helvetti" jatkaa vuonna 2014 ilmestyneen "Hornan" tarinaa.


title: Lauttasaaren kartano

text: Lauttasaaren kartano on Helsingin Lauttasaaressa sijaitseva rakennus, jonka omistaa Koneen Säätiö. Se sijaitsee osoitteessa Otavatie 10, noin 200 metriä Lauttasaaren metroasemalta. Kartanon päärakennus on valmistunut vuonna 1837, ja se edustaa empiretyyliä. Rakennus ja sen tontti on suojeltu asemakaavalla vuonna 1978. Kartanoon kuuluva "Punainen huvila" on Lauttasaaren vanhin pystyssä oleva rakennus, ja se on rakennettu vuosina 1791–1793. Päärakennuksen ja Punaisen huvilan sanotaan muodostavan arvokkaan kulttuurihistoriallisen kokonaisuuden.


title: Lauttasaaren kartano

text: Kartanon maat koostuivat aikaisemmista Heikaksen ja Bertaksen tiloista, jotka lahjoitettiin 1624 kuninkaankartanona ratsumestari Gert Skyttelle palkkioksi Preussin sodassa tehdystä palveluksesta.


title: Lauttasaaren kartano

text: Vuonna 1650 kuningatar Kristiina peruutti lahjoituksen ja luovutti Lauttasaaren Helsingin kaupungille, mutta myöhemmin saari vielä palautettiin kruunulle mutta jätettiin sittemmin kruununluontoisena Helsingin kaupungille maistraatin palkkiotiloiksi. Vuosisadan lopulla alue päätyi yksityisomistukseen.


title: Lauttasaaren kartano

text: 1700- ja 1800-luvun vaihteessa Lauttasaaren omisti Weurlanderin maanviljelijä- ja kauppiassuku, jonka jäsen Mårten Weurlander möi Lauttasaaren tilan vuonna 1836 Claes Wilhelm Gyldénille. Seuraavana vuonna Gyldén aloitti kartanon rakentamisen.


title: Lauttasaaren kartano

text: Kartano vaihtoi omistajaa jo vuonna 1841, kun sen osti Nils Siljander. Seuraavan kerran omistaja vaihtui 11.8.1871, jolloin venäläissyntyinen kauppias Ivan Wavulin osti kartanon 60 000 markalla ja asettui perheineen sinne asumaan. Joidenkin lähteiden mukaan Wavulin olisi tehnyt kaupat jo vuonna 1853.


title: Lauttasaaren kartano

text: Wavulinien aikana Lauttasaareen, pääasiassa sen rannoille alettiin rakentaa pääkaupunkilaisten säätyläisten huviloita. Ensimmäinen tontti myytiin tähän tarkoitukseen vuonna 1873, mutta varsinaisesti palstoitus käynnistyi v. 1895 Vilhem Wavulinin ollessa kartanon omistajana, jolloin palstoja sekä vuokrattiin että myytiin. Vilhem Wavulin oli kouluttautunut agronomiksi, ja hän paneutui maanviljelyksen kehittämiseen. Pellot ja puutarha kunnostettiin ja etelään johtavan tien ympärille nousi talousrakennuksia.


title: Lauttasaaren kartano

text: Julius Tallberg osti Wavulinilta vuonna 1905 Kotkavuoren pohjoisrinteellä sijainneet Hjördishemin ja Sätran palstat. Vanha palstajako on osin vieläkin näkyvissä, sillä vuokrasopimukset ulottuivat 1940-luvulle asti.


title: Lauttasaaren kartano

text: Vuonna 1911 Julius Tallberg osti lopulta koko kartanon ja sen jäljellä olleet maat eli puoli Lauttasaarta edulliseen hintaan, koska kaupunki ei ollut niistä kiinnostunut. Tämän jälkeen kartanossa toimi ravintola ainakin vuonna 1920.


title: Lauttasaaren kartano

text: Vuonna 1946 Julius Tallbergin miniä Clara Tallberg myi kartanon rakennuksen Allergiatutkimussäätiölle. Vuonna 1954 kartano muutettiin sairaalaksi, jossa korjattiin esimerkiksi huuli- ja kitalakihalkioita. Vuonna 1978 Punainen Risti yritti myydä kartanon, jotta tilalle olisi rakennettu asuinrakennuksia, mutta paikalliset asukkaat puuttuivat peliin sillä seurauksella, että seuraavana vuonna Helsingin kaupunki osti kartanon. Vuonna 1980 kartanosta tuli muistisairaiden vanhusten hoitokoti, mutta 2010-luvun alkuvuodet se oli tyhjillään.


title: Lauttasaaren kartano

text: Helsingin kaupunki pani kartanon ja punaisen huvilan myyntiin keväällä 2015 ja sai useita tarjouksia. Tarjokkaista ei valittu pelkästään korkeimman tarjouksen perusteella.


title: Lauttasaaren kartano

text: Tarjouskilpailun voitti Koneen Säätiö, joka aloitti kartanoalueen kunnostamisen. Perusteellinen kunnostusprojekti valmistui toukokuussa 2018, jolloin säätiö muutti kartanoon. Kartanon puutarha ennallistetaan puutarha-arkkitehti Bengt Schalinin suunnitelman mukaan 1920-luvun asuun.


title: Lauttasaaren kartano

text: Koneen Säätiö tekee kartanosta tieteen ja taiteen kohtaamispaikan sekä erilaisten tapahtumien järjestämispaikan.


title: Shrine of New Generation Slaves

text: Shrine of New Generation Slaves on puolalaisen progressiivinen rock -yhtye Riversiden viides studioalbumi. Se julkaistiin 18. tammikuuta 2013. Musiikin on säveltänyt Riverside ja sanoittanut Mariusz Duda.


title: Luettelo tunnetuista lahtelaisista

text: Tämä on luettelo Lahdessa syntyneistä tai asuneista tunnetuista henkilöistä ja yhtyeistä. Lahti ympäristöineen kuuluu Päijät-Hämeenä Hämeen vaalipiiriin, entiseen Hämeen läänin eteläiseen vaalipiiriin.


title: Evita (musikaali)

text: Evita on Andrew Lloyd Webberin säveltämä ja Tim Ricen kirjoittama musikaali, joka kantaesitettiin Lontoossa 1978 ja New Yorkin Broadwayllä vuotta myöhemmin. Webber ja Rice julkaisivat musikaalin alun perin konseptialbumina vuonna 1976, minkä olivat huomanneet hyväksi tavaksi vuoden 1972 rockoopperansa "Jesus Christ Superstar" lanseerauksessa.


title: Evita (musikaali)

text: "Evita"-musikaali kertoo Argentiinan entisen presidentin Juan Perónin puolisosta Eva Perónista. Sen tunnetuimmaksi lauluksi on muodostunut ”Don’t Cry for Me Argentina”, joka nousi konseptialbumilta irrotettuna Julie Covingtonin esityksenä Britannian singlelistan ykköseksi jo 1977, vuotta ennen musikaalin kantaesitystä. Musikaali sai Lontoossa Olivier-palkinnon sekä Broadwayllä kolme Tony-palkinto ja New York Drama Critics’ Circle -palkinnon näytäntökauden 1979–1980 parhaana musikaalina.


title: Evita (musikaali)

text: Vuonna 1996 sai ensi-iltansa musikaalin pohjalta tehty samanniminen elokuva, jonka nimiosaa esitti Madonna.


title: Evita (musikaali)

text: Suomessa "Evitaa" on esitetty ainakin Kemin kaupunginteatterissa 1986, Tampereen Teatterissa 1994, Helsingin Kaupunginteatterissa 2006, Åbo Svenska Teaterissa 2008 ja Tampereen Työväen Teatterissa 2014.


title: Witold Lutosławski: String Quartet

text: Witold Lutosławski: String Quartet on yhdysvaltalaisen jousikvartetti Kronos Quartetin albumi, joka julkaistiin vuonna 1991 levymerkillä Nonesuch Records.


title: Witold Lutosławski: String Quartet

text: Kappaleet säveltänyt Witold Lutosławski.


title: Kevin Volans: Hunting:Gathering

text: Kevin Volans: Hunting: Gathering on yhdysvaltalaisen jousikvartetti Kronos Quartetin albumi, joka julkaistiin vuonna 1991 levymerkillä Nonesuch Records. Levy sisältää etelä-afrikkalaisen Kevin Volansin sävellyksiä.


title: Kevin Volans: Hunting:Gathering

text: Kappaleet säveltänyt Kevin Volans.


title: Suvi Parrilla

text: Suvi Parrilla (s. 1974 Helsinki) on suomalainen performanssitaiteilija, VJ ja videovisualisti. Hän on valmistunut kuvataiteiden maisteriksi Taideteollisesta korkeakoulusta ja aikaisemmin opiskellut Turun taideakatemiassa.


title: Suvi Parrilla

text: Parrilla on Presentaatio performanssi- ja esitystaiteen tiedotuskeskus ry:n perustajajäsen ja toiminut lisäksi Muu ry:n hallituksessa sekä jäsenvalintalautakunnassa. Presentaatio on vaikuttanut suomalaisen performanssi- ja esitystaiteen asemaan monipuolisesti, muun muassa julkaisemalla adressin oman toimikunnan saamiseksi Taiteen keskustoimikuntaan. Parrillan performanssitaidetta on nähty laajasti koti- ja ulkomailla.


title: Suvi Parrilla

text: Parrilla tunnetaan elektronisen musiikin visualisoijana nimellä VJ Suvi Suvereeni tai VJ SSuvereeni. Vuonna 2012 hän teki kiinteästi yhteistyötä Ishmail Sandstroemin ja Ismo Alangon projektissa Ishmail ja Ismo Iltamat. Vuonna 2014 hän oli mukana video-ohjaajana Turun filharmonisen orkesterin Kullervo-oopperassa. Hän on tehnyt yhteistyötä myös lasten- ja nuorten kulttuurin parissa Valon Voimat -festivaaleilla, Lahden Nuorisoteatterin sekä nukketeatteri Maria Baricín digitaalisen lavastuksen parissa.


title: Suvi Parrilla

text: Parrilla toimii myös juontajana Basso Radion ”Sunnuntai Siskot” -ohjelmassa nimellä DJ #Finnishgirl.


title: Messalina (vuoden 1923 elokuva)

text: Messalina on vuonna 1923 valmistunut italialainen mykkäelokuva. Enrico Guazzonin ohjaaman historiallisen elokuvan pääosaa Messalinaa esittää Rina De Liguoro. Elokuva oli suuri kaupallinen menestys, mutta samalla yksi italialaisen mykkäelokuvan viimeisistä historiallisista spektaakkeleista. Myöhemmin siitä laadittiin myös ääniversio.


title: Messalina (vuoden 1923 elokuva)

text: Caligulan murhan jälkeen pretoriaanit julistavat Claudiuksen keisariksi. Pretoriaanikaartin komentaja Marcus rakastaa Claudiuksen vaimoa Messalinaa, joka tapaa öisellä seikkailuretkellään senaattori Apolloniuksen orjan Enniuksen. Isisin papitar Mirit uhkaa Enniuksen rakastettua Egleä, mutta voimamies Tigranes pelastaa hänet. Claudiuksen syrjäyttämistä tavoittelut Marcus joutuu Caius Siliuksen uhriksi. Mirit myrkyttää kilpa-ajajana toimivan Enniuksen hevoset, mutta Messalina pelastaa hänet kuolemalta ja leijonat syövät Miritin. Caiuksen kanssa miestään vastaan juonitteleva Messalina paljastuu ja tekee itsemurhan.


title: Messalina (vuoden 1923 elokuva)

text: Enrico Guazzonin ohjaama "Messalina" on italialaisen mykkäelokuvan viimeisiä suuria historiaspektaakkeleita. 1910-luvun menestyselokuvia jäljittelevä suurtuotanto oli jo omana aikanaan aiheeltaan ja tyyliltään vanhentunut. Se on myös rakenteeltaan sekava, liian pitkä ja näyttelijäsuorituksiltaan melodramaattinen. Elokuvan kilpa-ajot on lainattu amerikkalaisesta "Ben-Hurista" (1907), Isisin papitar "Pompeijin viimeisistä päivistä" (1908, kahdesti 1913 ja uudelleen 1926), gladiaattoritaistelut ja viatonta tyttöä puolustava voimamies "Quo Vadisista" (1913) ja itämainen viettelijätär "Marcantonio e Cleopatrasta" (1913). Mukana on myös "Fabiolan" (1918) kaltaisiin historiallisiin draamoihin liittyviä kristillisiä aineksia.


title: Messalina (vuoden 1923 elokuva)

text: "Messalinan" sekä samoihin aikoihin kuvattujen "Fabiolan", "Quo Vadisin" (uusi versio 1925) ja "Pompeijin viimeisten päivien" uusia teemoja ovat erotiikka ja sadismi, jotka kiteytyvät elokuvan pääosaa esittävään kreivitär Rina De Liguoroon. Loistelias mutta jäykkä De Liguoro oli italialaisen mykkäelokuvan viimeisiä suuria diivoja. "Messalina" erottuu edeltäjistään myös entistä suurempien lavasteidensa ja joukkokohtaustensa ansiosta. Aikaisemmasta poiketen siinä hyödynnetään enemmän lähikuvia ja dramaattista valaistusta.


title: Messalina (vuoden 1923 elokuva)

text: Puutteistaan huolimatta "Messalina" oli suuri kaupallinen menestys varsinkin Euroopassa, Yhdysvalloissa ja jopa Neuvostoliitossa. Sen kalliit tuotantokustannukset nopeuttivat kuitenkin entisestään Italian elokuvateollisuuden konkurssia. Guazzonin lavastamat Circus Maximuksen kilpa-ajot kopioitiin sittemmin amerikkalaisten uusiin "Ben-Hur" -elokuviin (1925 ja 1959). Vuonna 1935 elokuvasta laadittiin roimasti lyhennetty ääniversio.


title: Nya Östis

text: Nya Östis on vuonna 2015 perustettu ruotsinkielinen paikallislehti joka ilmestyy Loviisassa. Sen synnyn taustalla on Borgåbladetin ja Östra Nylandin yhdistyminen Östnylandiksi, jossa ei loviisalaisten mielestä ole riittävästi paikallista aineistoa.


title: Nya Östis

text: Lehden ensimmäinen numero ilmestyi 28.4.2015. Sen päätoimittaja Kim Wahlroos kuuluu lehden perustajiin. Wahlroos on Östra Nylandin entinen päätoimittaja.


title: Nya Östis

text: Näytenumeron painos on 8 900, ja se jaetaan kaikkiin talouksiin Loviisassa ja Lapinjärvellä.


title: Liisa Sofia Pöntinen (näyttelijä)

text: Liisa Sofia Pöntinen (s. 1987) on suomalainen näyttelijä. Pöntinen on valmistunut teatteritaiteen maisteriksi vuonna 2011 Tampereen yliopiston näyttelijäntyön laitokselta (Näty). Vuonna 2013 Pöntinen palkittiin parhaan naisnäyttelijän palkinnolla Venäjällä kansainvälisellä Dostojevski-teatterifestivaalilla roolityöstään Kristian Smedsin käsikirjoittamassa monologinäytelmässä Sad Songs from the Heart of Europe. Pöntinen on näytellyt lukuisilla eurooppalaisilla teatterifestivaaleilla.


title: Cope-toisiintuminen

text: Cope-toisiintuminen on kemiallinen reaktio, jossa 1,5-dieenit toisiintuvat lämmön vaikutuksesta isomeerisiksi 1,5-dieeneiksi. Mikäli dieeni on symmetrinen, tuote on täysin sama lähtöaineen kanssa. Reaktion havaitsi ensimmäisen kerran Arthur C. Cope, joka raportoi sen vuonna 1940, ja reaktio on nimetty hänen mukaansa.


title: Cope-toisiintuminen

text: Cope-toisiintuminen on perisyklinen reaktio, tarkemmin sigmatrooppinen reaktio ja muistuttaa Claisen-toisiintumista. Reaktiossa elektronien voidaan katsoa liikkuvan rengasmaisessa muodostelmassa ja reaktion siirtymätila muistuttaa sykloheksaanin rakennetta. Siirtymätilan konformaatio voi olla joko tuoli- tai venekonformaatio, mutta tuolikonformaatio on energiatilaltaan alhaisempi. Sykloheksaanimainen siirtymätila selittää reaktion selektiivisyyden. Mikäli dieenin substituentit ovat siirtymätilassa molemmat ekvatoriaalisessa asemassa, muodostuu E,E-dieeni tuotteena, ja jos toinen substituenteista on aksiaalinen ja toinen ekvatoriaalinen, muodostuu E,Z-dieeni. Cope-reaktio vaatii tapahtuakseen yleensä noin 150–250 °C:n lämpötilan, joskin lämpötilaa voidaan laskea käyttämällä siirtymämetallikatalyyttejä, kuten palladium- tai rodiumyhdisteitä. Poikkeuksen tästä muodostavat eräät fluksionaaliset yhdisteet kuten bullvaleeni, joilla Cope-toisiintuminen on erittäin nopea jo huoneenlämpötilassa. Cope-toisiintuminen on reversiibeli reaktio.


title: Cope-toisiintuminen

text: Eräissä tapauksissa Cope-toisiintuminen voi tapahtua myös vaiheittaisena prosessina, jolloin mekanismissa välivaiheena on diradikaali.


title: Cope-toisiintuminen

text: Mikäli toisiintuvassa dieenissä on allyylisessä asemassa hydroksyyliryhmä, tautomerisoituu muodostuva enoli aldehydiksi tai ketoniksi. Tätä reaktiota kutsutaan oksi-Cope-toisiintumiseksi. Reaktio tapahtuu alhaisemmassa lämpötilassa tavanomaiseen Cope-toisiintumiseen nähden johtuen stabiilin karbonyyliryhmän muodostumisesta. Reaktiota katalysoi myös vahvojen emästen läsnäolo.


title: Grimmin sanat

text: Grimmin sanat ("Grimms Wörter. Eine Liebeserklärung") on Günter Grassin omaelämäkerrallinen teos, joka ilmestyi 2010. Sen suomentaa Oili Suominen, ja suomennoksen julkaisee Teos syksyllä 2015.


title: Grimmin sanat

text: "Grimmin sanat" on vuonna 2015 kuolleen Grassin viimeinen teos, ja hän pohtii siinä myös omaa kuolemaansa. Teos on kolmas osa omaelämäkerrallisesta trilogiasta, jonka aiemmat osat ovat "Sipulia kuoriessa" ja "Taikalaatikko".


title: Grimmin sanat

text: Teos kertoo myös Grimmin veljesten elämästä ja heidän käynnistämästään sanakirjahankkeesta. Se on rakenteeltaan sanakirjanomainen, aakkosjärjestyksessä etenevä yhdeksänlukuinen teos, jonka kääntämistä perinteisin menetelmin on pidetty mahdottomana, mutta Grass kannusti kääntäjiä yrittämään: ”Keksikää.”


title: Paikallisaika

text: Paikallisaika on kussakin Maapallon paikassa tuon paikan luonnollinen kellonaika ja määräytyy siten, että kello on kaksitoista päivällä, kun aurinko on korkeimmillaan. Esim. Itä- ja Länsi-Suomen paikallisaikojen välillä on noin 40 minuutin ero (itä edellä). Erilaisista paikallisajoista ei ollut kovin paljon haittaa aikana, jolloin ei juuri matkustettu pitkiä matkoja. Sen sijaan 1800-luvulla ne aiheuttivat jo ongelmia. Yhdysvalloissa 1880-luvulla rautatieyhtiöillä oli noin kuudenkymmenen paikallisajan mukaan laadittuja aikatauluja, mikä aiheutti vaikeuksia ja lisäsi onnettomuusriskiä. Suomessa tällaista ei tapahtunut, koska rautateillä käytettiin pelkästään Helsingin paikallisaikaa.


title: Paikallisaika

text: Vähitellen kirjavasta paikallisaikakäytännöstä luovuttiin. Vuonna 1884 Washingtonissa pidetyssä kokouksessa Maapallo jaettiin 24 aikavyöhykkeeseen, joiden aikaerot ovat tasatunnittaisia. Nykyisin tosin aikavyöhykkeiden rajat eivät kulje suoraan navalta navalle kuten alkujaan oli tarkoitus vaan noudattavat valtioiden, itä-länsi-suunnassa hyvin pitkissä valtioissa lisäksi hallintoalueiden kuten Yhdysvaltain ja Australian osavaltioiden sekä Kanadan provinssien rajoja. Lähes koko Suomessa viimeistään 1900-luvun alussa noudatettiin Helsingin paikallisaikaa. Vuonna 1921 Suomessa siirryttiin Helsingin paikallisajasta Itä-Euroopan vyöhykeaikaan, joka on kaksi tuntia edellä Greenwichin aikaa, siirtämällä vappuna kelloja eteenpäin 20 minuuttia ja 1 sekunti. Pituuspiiri, jonka aika määrää Itä-Euroopan vyöhykeajan, kulkee Suomessa mm. Lieksan kautta.


title: Situs inversus

text: Situs inversus (elinten peilikuvasijainti) on tila, jossa ihmisen sisäelinten sijainti on peilikuva niiden normaalista sijainnista. Situs inversus ei varsinaisesti ole sairaus, eikä siitä yleensä ole haittaa, mutta sen harvinaisempaan muotoon liittyy keuhkoputkien tai muiden elinten sairauksia, jotka ilmenevät jo nuorena. Noin viidenneksessä tapauksista se liittyy Kartagenerin oireyhtymään sekä osassa asplenia- tai polysplenia-oireyhtymään. Situs inversus on noin yhdellä 8 000 henkilöstä. Se saattaa ilmentyä esimerkiksi umpilisäkkeen tulehtumisen yhteydessä sitä kautta, että kipu on vatsan alaosan vasemmalla eikä oikealla puolella.


title: Josh Mulvany

text: Joshua Paul Mulvany (s. 26. joulukuuta 1988 Oxford) on englantilainen jalkapalloilija, joka edustaa kaudella 2015 Veikkausliigassa pelaavaa FC KTP:tä. Hän on pelipaikaltaan keskikenttäpelaaja, joka pelaa keskellä tai oikeassa laidassa.


title: Josh Mulvany

text: Mulvany pelasi kaudella 2012 Kakkosta EIF:ssä. Ennen Suomeen saapumistaan hän oli opiskellut Yhdysvalloissa ja pelannut paikallista yliopistosarjaa Louisburg Collegessa sekä Kentuckyn yliopistossa. Suomen sarjakauden päätyttyä Mulvany siirtyi Englannin konferenssissa pelanneeseen Oxford Cityyn talvikaudeksi. Kevääksi 2013 hän palasi Suomeen siirtyen Ykkösessä pelanneeseen FC KooTeePeehen. Mulvany jatkoi KTP:ksi nimensä muuttaneessa joukkueessa myös kaudella 2014, jolla joukkue sijoittui sarjassa toiseksi. Hän teki ensiesiintymisensä pääsarjatasolla Veikkausliigaan nousseessa KTP:ssa 12. huhtikuuta 2015 FC Lahtea vastaan pelatussa vierasottelussa.


title: Third World Posse

text:
Third World Posse on EP Sepulturalta Third World Posse julkaistiin Australiassa. EP sisältää studioversion "Dead Embryonic Cells", Cover-Version Dead Kennedys Drug Me:sta ja 3 kappaletta Under Siege- Kotivideosta.
Third World Posse nauhotettiin ja julkaistiin vuonna 1992. Sepultura oli pari viikkoa lomalla kiertueesta, milloin Third World Posse nauhoitettiin.


title: Starlight Express

text: Starlight Express on Andrew Lloyd Webberin Richard Stilgoen tekstiin säveltämä juna-aiheinen musikaali, jossa näyttelijät liikkuvat rullaluistimin. Se kantaesitettiin Apollo Victoria -teatterissa Lontoossa 27. maaliskuuta 1984, ohjaajana Trevor Nunn. Kriitikoiden penseydestä huolimatta musikaali oli ohjelmistossa vuoteen 2002 ja sai yhteensä 7 406 esitystä. Tämä tekee siitä viidenneksi pisimpään ohjelmistossa pysyneen lontoolaismusikaalin. Myös Broadwayllä "Starlight Expressiä" esitettiin vuoden 1985 kantaesityksen jälkeen vuosia useilla näyttämöillä.


title: Starlight Express

text: Musikaalia on luonnehdittu lapsuudenunelmaksi pienoisjunien maailmasta. Rullaluistimilla etenevät näyttelijät esittävät junan vetureita ja vaunuja. Hahmoina ovat muun muassa vanha höyryveturi Rusty, joka yrittää pärjätä kilpailussa dieselveturi Greaseballia ja tietokoneohjattua Electra-sähköveturia vastaan. Lontoon Victoria-teatteriin rakennettiin katsomoa kiertäviä rullaluistinramppeja näyttelijöiden ”junaradoiksi”. Koreografian musikaaliin kehitti Arlene Phillips.


title: Starlight Express

text: Musikaalin tunnetuimmat laulut ovat ”I am the Starlight” ja ”The Light at the End of the Tunnel”. Alkuperäisversiota on myöhemmin uusilla lauluilla ja muilla muutoksilla, joita ovat tehneet David Yazbek, Don Black sekä Alistair Lloyd Webber ja Nick Coler. Suurin uudistus Lontoossa tehtiin 1992, kun musikaali tuotiin uudestaan ohjelmistoon nimellä "The New Starlight Express".


title: IK Pantern

text: IK Pantern on ruotsalainen jääkiekkoseura Malmön kaupungista. Joukkue pelaa kaudella 2015-2016 Ruotsin toiseksi korkeimalla sarjatasolla HockeyAllsvenskanissa. Joukkue on perustettu vuonna 1959 ja sen on suuremman osan kausistaan pelannut maan kolmanneksi korkeimmalla sarjaportalla.


title: Karttulan lukio

text:
Karttulan lukio oli Kuopiossa Karttulan kirkonkylän taajamassa toiminut lukio, joka perustettiin syksyllä 1964 Karttulan yhteiskoulun yhteyteen. Ensimmäiset 14 ylioppilasta kirjoittivat lukiosta keväällä 1967.
Lukio lopetti toimintansa 31.7.2015. Lukion viimeisenä rehtorina toimii Riitta Cederberg.


title: Karttulan lukio

text: Karttulan lukion historia alkoi Karttulan yhteiskoulun oikeuksien laajentamisesta vuonna 1964. Yhteiskoulu sai valtioneuvostolta luvan laajentua täysiluokkaiseksi yliopistoon johtavaksi yhteiskouluksi huhtikuussa 1964. Samana syksynä ensimmäiset oppilaat aloittivat lukiossa. Uuden yhteiskoulun ensimmäisenä rehtorina toimi Lauri Reinikainen, joka siirtyi peruskoulun rehtoriksi yhteiskoulujärjestelmän lakkautuksen yhteydessä. Erillisen lukion ensimmäiseen rehtorin virkaan tuli Matti Rossi. Lukiolle valmistui oma rakennus vuonna 1969.


title: Karttulan lukio

text: Karttulan kunta liittyi Kuopion kaupunkiin vuodenvaihteessa 2010–2011. Karttulan lukiosta tehtiin lakkautuspäätös kaupunginvaltuustossa toukokuussa 2012, jonka seurauksena lukio lopetti toimintansa 31.7.2015.


title: Heinissuonlammi (Tammela)

text: Heinissuonlammi on Kanta-Hämeessä Tammelassa Liesjärvellä oleva järvi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen ja järvi kuuluu Liesjärven alueen Kauhaojan valuma-alueeseen.


title: Heinissuonlammi (Tammela)

text: Soikean muotoisen järven pinta-ala on 2,8 hehtaaria ja sen halkaisija on 200 metriä. Siihen laskee yhdeksän suo-ojaa, joita pitkin liikavesikin poistuu lammesta. Yksi oja tuo Väärälammin vedet. Lampi sijaitsee keskellä Heinissuota, jonka ojitus purkautuu 1,5 kilometriä pitkän laskuojan välityksellä Kauhaojaan.


title: Heinissuonlammi (Tammela)

text: Järven rantaviiva on 0,62 kilometriä pitkä ja suorantaa ympäröivät moreenipohjaiset metsämaastot. Lammen rannat ovat rakentamattomia eikä lammelle johda teitä. Lähin tie päättyy 100 metrin etäisyydelle rannasta.


title: Heinissuonlammi (Tammela)

text: Vuoden 1855−1856 Kalmbergin kartastossa järven nimi kirjoitettiin "Heutislampi". Lammesta ei laskenut ojaa ja sen lähellä oli torppa. Vuoden 1884 Senaatin kartastossa järven nimenä luki "Heinälampi".


title: Kauhajärvi (Tammela)

text: Kauhajärvi on Kanta-Hämeessä Tammelassa Liesjärvellä oleva järvi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen ja järvi kuuluu Liesjärven alueen Kauhaojan valuma-alueeseen.


title: Kauhajärvi (Tammela)

text: Järven pinta-ala on 11 hehtaaria ja sen pituus on 550 metriä ja leveys 300 metriä. Siihen laskee kaksitoista suo-ojaa, joista yksi tuo Mätäslammin vedet. Järven luusua sijaitsee järven etelärannalla, josta saa alkuunsa 5,5 kilometriä pitkä Tammenoja, joka muuttaa nimensä alajuoksulla Kauhaojaksi. Oja laskee lopuksi Liesjärveen.


title: Kauhajärvi (Tammela)

text: Järven rantaviiva on 1,3 kilometriä pitkä ja sen ranta on pääosin moreenipohjaista metsämaastoa. Järven rannat ovat itärantaa lukuun ottamatta soistuneita. Rannoille on rakennettu kuusi loma-asuntoa, joille johtaa tiet Liesjärveltä.


title: Kauhajärvi (Tammela)

text: Vuoden 1855−1856 Kalmbergin kartastossa järven nimi kirjoitettiin "Kauha järvi". Se lähelle oli rakennettu torppa. Vuoden 1884 Senaatin kartastossa järvi nimenä luki "Kauhajärvi", joka oli myös itäpuolen torpan nimi.


title: Mätäslammi

text: Mätäslammi on Kanta-Hämeessä Tammelassa Liesjärvellä oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen ja lampi kuuluu Liesjärven alueen Kauhaojan valuma-alueeseen.


title: Mätäslammi

text: Mätäslampi on 150 metriä pitkä kaksiosainen lampi, joka rantaviivan pituus on 520 metriä ja pinta-ala 0,8 hehtaaria. Siihen laskee neljä metsäojaa ja sen Kauhajärveen laskeva oja on 1,4 kilometriä pitkä. Lampea ympäröi pääasiassa moreenipohjainen metsä. Rantoja ei ole rakennettu eikä sinne johda tietä. Lähin rakennus sijaitsee 100 metrin etäisyydellä tieltä tulevan polun päässä.


title: Mätäslammi

text: Vuoden 1855−1856 Kalmbergin kartastossa järven nimi kirjoitettiin "Mättä lampi". Lampi oli nykyistä suurempi ja sille oli piirretty saari. Lammesta laski luikerteleva oja "Kahajärveen". Vuoden 1884 Senaatin kartastossa järven nimenä luki "Mettälampi". ja sillä oli vielä tuolloinkin saari.


title: Väärälammi (Tammela)

text: Väärälammi on Kanta-Hämeessä Tammelassa Liesjärvellä oleva lampi, joka kuuluu Turpoonjoen alueeseen. Joki kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen ja lampi kuuluu Liesjärven alueen Kauhaojan valuma-alueeseen.


title: Väärälammi (Tammela)

text: Järven pinta-ala on 0,92 hehtaaria ja sen pituus on 200 metriä ja leveys 60 metriä. Siihen laskee suolta neljä ojaa. Järven luusua sijaitsee sen lounaisrannalla, josta saa alkuunsa kilometrin pituinen laskuoja Heinissuonlammiin.


title: Väärälammi (Tammela)

text: Järven rantaviiva on 500 metriä pitkä ja sen ranta on suomaata, jota ympäröi moreenipohjainen metsämaasto. Rannat ovat rakentamattomia eikä lammelle johda tietä. Lähin tie on yhdystie 13607, joka ohittaa lammen 200 metrin etäisyydeltä.


title: Väärälammi (Tammela)

text: Vuoden 1855−1856 Kalmbergin kartastossa järven nimi kirjoitettiin "Vara lampi". Lammen lähellä oli tuolloin kaksi torppaa. Vuoden 1884 Senaatin kartastossa järven nimenä luki "Wäärälampi".


title: Starkki

text: Starkki oli Suomessa toimiva rakennustarvikkeita myyvä ketju. Sillä oli 22 toimipistettä ja noin 1 000 työntekijää. Starkin omisti tanskalainen DT-Group, joka puolestaan kuuluu kansainväliseen Wolseley-konserniin. Vuonna 2012 Starkki oli Suomen 120:nneksi suurin yritys liikevaihdossa mitattuna.


title: Starkki

text: Alkuvuodesta 2014 DT Group ilmoitti ostavansa myös Puukeskuksen. 1.8. Starkki ja Puukeskus yhtiöt sulautuvat Puukeskus Holding Oy:hyn. Tässä yhteydessä Puukeskus Holding Oy:n nimeksi muutetaan DT Finland Oy. Starkki ja Puukeskus jatkavat DT Finland Oy:n itsenäisinä toimialoina, joten brändinimet Starkki ja Puukeskus ovat edelleen käytössä. Yrityksen nimeksi tuli Stark.


title: Starkki

text: Starkki on perustettu Viipurissa vuonna 1868 Starckjohann & Co -nimellä. 1990-luvun rakennuslaman seurauksena voimakkaasti kasvanut Starckjohann-Telko joutui yrityssaneeraukseen ja käytännössä Suomen Yhdyspankin haltuun . Saneerauksessa Starckjohann-Telkon Starkki-toimiala yhtiöitettiin ja myytiin tanskalaiselle Danske Traelast A/S:lle (DT) vuonna 2000. Vuonna 2003 Danske Traelast puolestaan myytiin sijoitusyhtiö CVC:lle sekä toimivalle johdolle. Brittiläinen Wolseley Ltd osti DT yhtiön vuonna 2008.


title: Jani Nyblom

text: Jani Nyblom (s. 27. tammikuuta 1986 Tampere) on suomalainen futsalpelaaja, joka edustaa Futsal-liigassa pelaavaa Ilves FS:tä. Pelipaikaltaan 186 senttimetriä pitkä ja 82 kilogrammaa painava Nyblom on pivot.


title: Jani Nyblom

text: Nyblomin kasvattajaseura on HST. Ilves FS:n paidassa Futsal-liigassa hän debytoi jo kaudella 2006-2007. Suomen mestaruuden Nyblom on voittanut viidesti, kausina 2006-2007, 2009-2010, 2010-2011, 2011-2012 ja 2013-2014. Kauden 2012-2013 Nyblom jätti väliin opiskellessaan Seinäjoen ammattikorkeakoulussa.


title: Jani Nyblom

text: Nyblom on ollut mukana myös Suomen futsalmaajoukkueessa.


title: Nathan (jalkapalloilija)

text: Nathan Allan de Souza (eli Nathan, s. 13. maaliskuuta 1996 Blumenau) on brasilialainen jalkapalloilija, joka edustaa Alankomaiden Eredivisiessä pelaavaa Vitesse Arnhemiä lainalla Englannin valioliigan Chelsea FC:stä. Pelipaikaltaan oikeajalkainen Nathan on hyökkäävä keskikenttäpelaaja.


title: Nathan (jalkapalloilija)

text: Nathanin kasvattajaseura on Atlético Paranaense. Hän debytoi seuran paidassa Série A:ssa toukokuussa 2014 Corinthiansia vastaan. Hän pelasi kauden 2014 aikana Série A:ssa 11 ottelua onnistumatta maalinteossa. Copa Libertadoresissa otteluita kertyi kaksi. Yhteensä Nathan pelasi Paranaensen paidassa 20 Série A -ottelua tehden yhden maalin.


title: Nathan (jalkapalloilija)

text: Heinäkuussa 2015 Nathan siirtyi Englannin valioliigan Chelsea FC:n riveihin. Vielä samassa kuussa hän siirtyi lainalla Chelsean yhteistyöseuraan, Alankomaiden Eredivisiessä pelaavaan Vitesse Arnhemiin.


title: Nathan (jalkapalloilija)

text: Nathan edusti vuodet 2013-2014 Brasilian alle 17-vuotiaiden maajoukkuetta, jossa hän teki viidessä pelaamassaan ottelussa viisi maalia. Nuo kaikki maalit syntyivät vuoden 2013 MM-kilpailuissa, joissa Nathan valittiin turnauksen toiseksi parhaaksi pelaajaksi ja palkittiin Silver Ballilla. Vuodesta 2014 lähtien hän on pelannut alle 20-vuotiaiden maajoukkueessa.


title: Siviilipoliisi

text: Siviilipoliisi on nimitys siviiliksi pukeutuneesta tai ilman näkyviä tunnuksia toimivasta poliisista. Siviilipoliisi hoitaa tehtäviä, joissa on hyötyä tunnuksettoman poliisin läsnäolosta.


title: Siviilipoliisi

text: Siviilipoliisit käyttävät tunnuksettomia siviilipoliisiautoja muun maussa eri erikoisvälineistöjen kuljettamiseen sekä tehtäviin, joissa tunnuksellisia autoja ei ole aiheellista käyttää. Tunnuksettomia autoja käytetään myös liikenneturvallisuuden valvomiseen.


title: Yung Lean

text: Yung Lean (oikealta nimeltään Jonatan Aron Leandoer Håstad) on ruotsalainen cloud rappia tekevä artisti, joka nousi julkisuuteen vuonna 2013 julkaistuaan kehutun mixtapensa "Unknown Death 2002".


title: Yung Lean

text: Vuonna 2013 Yung Lean julkaisi YouTubeen paljon musiikkivideoita, jotka saivat nopeasti paljon näyttökertoja. Tämä takasi ensimmäisen mixtapen, Unknown Death 2002:n leviämisen. Mixtape sai ilmestyessään hyvän vastaanoton, ja se voitti monia palkintoja. Samana vuonna hän julkaisi myös EP:nsä Lavender EP. Vuoden 2014 loppupuolella hän julkaisi myös ensimmäisen pitkäsoittonsa, Unknown Memoryn.


title: Mihail Kukuškin

text: Mihail Aleksandrovitš Kukuškin (, s. 26. joulukuuta 1987 Volgograd, Neuvostoliitto) on venäläissyntyinen kazakstanilainen ammattilaistennispelaaja, joka aloitti ammattilaisuransa vuonna 2006. 183 senttimetriä pitkä ja 72 kilogrammaa painava Kukuškin pelaa oikealla kädellä. Hänen valmentajaan toimii hänen aviovaimonsa Anastasia Kukuškina.


title: Mihail Kukuškin

text: Kukuškinin paras sijoitus kaksinpelin ATP-rankingissa on ollut 46. sija lokakuussa 2015. Australian avoimissa Kukuškin on ollut parhaimmillaan neljännellä kierroksella, Wimbledonissa ja Yhdysvaltain avoimissa kolmannella kierroksella sekä Ranskan avoimissa toisella kierroksella. Hän on saavuttanut urallaan yhden ATP-turnausvoiton, lokakuussa 2010 Pietarin avoimista.


title: Mihail Kukuškin

text: Nelinpelissä Kukuškin on ollut ATP-rankingissa parhaimmillaan sijalla 114 vuonna 2012. Ranskan ja Yhdysvaltain avoimissa hän on ollut parhaimmillaan kolmannella kierroksella, Wimbledonissa toisella kierroksella ja Australian avoimissa ensimmäisellä kierroksella.


title: Mihail Kukuškin

text: Kukuškin edusti vuodet 2006–2008 synnyinmaataan Venäjää. Vuodesta 2008 hän on kuitenkin edustanut Kazakstania.


title: Godspell

text: Godspell on yhdysvaltalainen musikaali, joka kantaesitettiin Off Broadwaylla 1971. Stephen Schwartzin säveltämä ja John-Michael Tebelakin kirjoittama musikaali perustuu väljästi Matteuksen ja osin myös Luukkaan evankeliumiin. Musikaalin juonena on huumorilla sävytetty sarja raamatullisia vertauksia, joiden välillä kuullaan perinteisiin virsisävelmiin perustuvia moderneja lauluja. Musikaalin tunnetuin laulu on gospelmainen ”Day by Day”, josta coverversion teki muun muassa Fifth Dimension -yhtye.


title: Godspell

text: Musikaali sai alkunsa Pittsburghissa toimivan Carnegie Mellon -yliopiston opiskelijoiden harjoitusprojektina ja siirtyi sieltä New Yorkin Greenwich Villageen kokeelliseen teatteriin erikoistuneelle La MaMa -klubille. Toukokuussa 1971 se sai osin uudelleensävellettynä kantaesityksensä Off Broadwayllä ja saman vuoden marraskuussa Lontoon Roundhouse Theatressa, josta se siirtyi Wyndham-teatteriin. Vuonna 1972 "Godspell" tuotiin näyttämölle Torontossa ja vuonna 1976 Broadwaylla. Sittemmin musikaalia on esitetty ammatti- ja harrastajateattereissa ympäri maailmaa.


title: Godspell

text: Godspell-musikaalia on suomeksi esittänyt ainakin Kemin kaupunginteatteri keväällä 2002 Hannele Kauppisen ohjaamana. Musikaalin on suomentanut Sointu Angervo.


title: Godspell

text: Vuonna 1973 musikaalin pohjalta tehtiin elokuva "Godspell – päivän sana", ohjaajana David Greene.


title: Ray Katz

text: Esa Johannes Nissi (s. 9. toukokuuta 1964) on suomalainen muusikko ja elokuvatyöntekijä. Hänet tunnetaan muusikkona paremmin nimellä Ray Katz, myöhemmin pelkästään Katz. Hän on laulanut ja soittanut kitaraa yhtyeissä Electric Blue Peggy Sue and the Revolutionions from Mars ja Rastas. Nykyään hän soittaa kitaraa Radiopuhelimet-yhtyeessä. Elokuva-alalla hän on toiminut lähinnä äänitöissä, mutta myös ohjannut ja käsikirjoittanut joitain dokumenttielokuvia.


title: Vieraan käden oireyhtymä

text: Vieraan käden oireyhtymä eli vieraan käden syndrooma on tila, jossa ihmisen jompikumpi käsi (käsivarsineen) ei ole hänen hallittavissaan kunnolla. Se saattaa johtaa vaikkapa siihen, että oireyhtymästä kärsivän ihmisen käsi väkisin hakkaa hänen omat kasvonsa mustelmille tai että hän ottaa laukusta esineen väkisin – jopa hänen itsensä huomaamatta –, tai siihen, että käsi napittaa napit henkilön huomaamatta.


title: Vieraan käden oireyhtymä

text: Vieraan käden oireyhtymään voi liittyä jalan vaikea hallittavuus. Jalka on samalla puolella kuin hallitsematon tai vaikeasti hallittava käsi.


title: Vieraan käden oireyhtymä

text: Joskus vieraan käden oireyhtymä johtuu aivokurkiaisen katkaisemisesta. Osassa tapauksista vieraan käden oireyhtymä aiheutuu kortikobasaalisesta degeneraatiosta.


title: Athos (täsmennyssivu)

text: Athos voi viitata seuraaviin:


title: Suuri lavra

text: Suuri lavra ( tai Μονή Μεγίστης Λαύρας, "Moní Megístis Lávras") on ortodoksinen luostari Athoksen autonomisessa luostaritasavallassa Kreikassa. Sen nimen 'lavra' tarkoittaa suurta luostaria tai pääluostaria. Athoksen kahdenkymmenen luostarin välisessä hierarkiassa Suuri lavra on ensimmäisellä sijalla.


title: Suuri lavra

text:
Suuri lavra on Athoksen luostareista vanhin. Sen perusti Athanasios Athoslainen vuonna 963 saatuaan luvan keisari Romanos II:lta. Ennen luostarin perustamista alueella oli asunut yksittäisiä erakkomunkkeja. Athanasios toi alueelle tavan asua yhdessä niin kutsutuissa kinobioottisissa luostareissa. Myöhemmin luostarin rakentamista tukivat keisarit Nikeforos II Fokas, Johannes I Tzimiskes ja Basileios II. Luostari sai lahjoituksena suuria maa-alueita ja siihen liitettiin pienempiä luostareita. Luostari on koko sen historian ajan ollut ensimmäinen Athoksen luostarien joukossa sekä vaurautensa että kirkollisten aarteidensa vuoksi.
1300-luvulla luostari muutettiin idiorytmiseksi luostariksi. Luostari taantui turkkilaisvallan aikana. Tämä johtui paitsi merirosvojen hyökkäyksistä ja verorasituksesta myös maanjäristyksistä, joista eräs suurimmista sattui vuonna 1585. Luostari palasi kinobioottiseen elämäntapaan vuonna 1574 ja takaisin idiorytmiseen vuonna 1670. Vuodesta 1980 lähtien luostari on ollut jälleen kinobioottinen. Vuonna 2011 luostarissa oli 79 asukasta.


title: Suuri lavra

text:
Luostari sijaitsee lähellä Athoksen niemimaan itärannikon eteläpäätä. Alueella on jonkin verran antiikin aikaisia jäännöksiä. Linnoitettu luostari muistuttaa muureineen ja useine rakennuksineen keskiaikaista kaupunkia. Sen muurissa on 15 tornia. Luostarin pääkirkon ("katholikon") ydin on peräisin luostarin perustamisen ajoilta, mutta sitä on muutettu ja laajennettu usein. Kirkko on tyypillinen bysanttilainen risti neliössä -muotoinen kirkko, jossa on kupoli. Kirkon seinämaalaukset ovat 1500-luvulta. Kirkko oli alun perin omistettu Neitsyt Marian ilmestykselle, mutta nykyään se on omistettu Athanasios Athoslaiselle. Kirkon "fiale" on Athoksen suurin ja vanhin.
Luostariin kuuluu 17 kappelia sen sisäpuolella ja 19 ulkopuolella. Sen alaisuuteen kuuluu myös kolme skiittaa eli sivuluostaria, Pyhän Annan skiitta, Pyhän Kolminaisuuden skiitta ja Johannes Kastajan skiitta, sekä lukuisia keljoja. Luostarin kokoelmiin kuuluu suuri joukko kirkkotaiteen aarteita sekä pyhäinjäännöksiä. Luostarissa on suuri kirjasto, jossa on yli 2 100 käsikirjoitusta ja 20 000 painettua kirjaa.


title: Vatopédin luostari

text: Vatopédin luostari () on ortodoksinen luostari Athoksen autonomisessa luostaritasavallassa Kreikassa. Athoksen kahdenkymmenen luostarin välisessä hierarkiassa Vatopédi on toisella sijalla.


title: Vatopédin luostari

text:
Vatopédin luostari on perustettu 900-luvun jälkimmäisellä puoliskolla, todennäköisesti vuosien 972–985 välillä. Sen perusti kolme munkkia, Athanasios, Nikolaos ja Antonios, jotka olivat Athanasios Athoslaisen oppilaita. Luostari mainitaan Athoksen arvoasteikoissa toisena luostarina vuonna 1045 ja se on säilyttänyt asemansa siitä saakka. 1100- ja 1200-luvuilla luostari sai paljon lahjoituksia serbialaisilta sekä Bysantin keisareilta. Luostariin liitettiin aikojen kuluessa useita pienempiä luostareita.
Vuonna 1749 luostariin perustettiin niin kutsuttu Athoksen Akatemia, joka tarjosi kreikankielistä opetusta samaan aikaan kun kreikkalainen kansallistunne nousi. Luostari on historiansa aikana ollut sekä kinobioottinen että idiorytminen. Vuodesta 1989 se palasi kinobioottiseen elämäntapaan. Vuonna 2011 luostarissa oli 148 asukasta ja näin se oli Athoksen luostareista suurin.


title: Vatopédin luostari

text:
Luostari sijaitsee Athoksen niemimaan itärannikon keskivaiheilla. Rakennus muistuttaa linnoitusta, jossa on useita siipiä ja torneja. Luostarin pääkirkko ("katholikon") on omistettu Neitsyt Marian temppeliin tuomiselle. Kirkko on rakennettu 900-luvulla ja sen vanhimmat seinämaalaukset ovat vuodelta 1312. Kirkossa on Athoksen ainoat bysanttilaiset mosaiikit. Kirkon kellotorni noin vuodelta 1427 on Athoksen alueen vanhin säilynyt kellotorni. Vatopédin alaisuuteen kuuluu kaksi skiittaa eli sivuluostaria, venäläinen Pyhän Andreaan skiitta ja kreikkalainen Pyhän Demetrioksen skiitta. Luostariin kuuluu 12 kappelia sen sisäpuolella ja 19 kappelia ulkopuolella, sekä lukuisia keljoja.
Luostarissa säilytetään lukuisia pyhäinjäännöksiä, joista kuuluisin on niin kutsuttu Neitsyt Marian vyö, sekä useita ihmeitätekeviksi uskottuja ikoneita. Luostarissa on suuri kirjasto, jossa on 2 000 käsikirjoitusta, yli 35 000 painettua kirjaa sekä historiallisia dokumentteja.


title: Vatopédin luostari

text: Vatopédia lähin luostari on Zográfoksen luostari, jonne on linnuntietä matkaa noin neljä kilometriä.


title: 666 (albumi)

text: 666 on vuonna 1985 ilmestynyt rock-yhtye Kansanturvamusiikkikomission ensimmäinen studioalbumi. Saksalainen Power It Up julkaisi sen uudelleen vinyylinä vuonna 2007. Lisäksi albumista on vuonna 2002 ilmestynyt mp3-versio, jonka materiaali on kopioitu suoraan levyn masternauhalta.


title: Chilandárin luostari

text:
Chilandárin luostari (, ; myös "Hilandarin luostari", "Hilandarioun luostari") on ortodoksinen luostari Athoksen autonomisessa luostaritasavallassa Kreikassa. Se on Athoksen serbialainen luostari. Athoksen kahdenkymmenen luostarin välisessä hierarkiassa Chilandári on neljännellä sijalla.
Chilandárin luostarin paikalla oli alun perin vanhempi, 900-luvulla rakennettu luostari. Sen raunioitumisen jälkeen Bysantin keisari Aleksios III luovutti sen serbialaisille Stefan Nemanjalle ja hänen pojalleen Rastikolle, joista tuli myöhemmin Pyhä Simeon ja Pyhä Sava. He perustivat nykyisen luostarin vuonna 1197. Luostarin nimi tulee joko paikalla olleen varhaisemman luostarin Chilandári-sukuisesta perustajasta tai bysanttilaisen ajan merenkulkutermistä "chelandion". Luostariin liitettiin aikojen kuluessa useita alueen vanhoja pienempiä luostareita.


title: Chilandárin luostari

text: Chilandári kukoisti erityisesti 1300-luvulla. Serbialaisten jatkuva tuki mahdollisesti luostarin kukoistamisen myös turkkilaisvallan vuosina. Luostarissa oli suuret tulipalot vuosina 1722 ja 1891, mikä sai aikaan laskukauden luostarin toiminnassa. Sittemmin luostari on elpynyt ja se on edelleen Athoksen serbialainen luostari ja sitä pidetään serbialaisten hengellisenä keskuksena. Vuonna 2011 luostarissa oli 58 asukasta.


title: Chilandárin luostari

text: Luostari sijaitsee Athoksen niemimaan koillisosissa noin kaksi kilometriä niemimaan itärannikosta ja Esfigménoksen luostarista. Luostarirakennus muistuttaa torneineen keskiaikaista linnoituskaupunkia. Luostarin pääkirkko ("katholikon") on rakennettu 1300-luvulla ja sen seinämaalaukset ovat samalta ajalta, joskin osa on maalattu uudestaan 1800-luvulla. Kirkko on omistettu Neitsyt Marian temppeliin tuomiselle. Luostariin kuuluu 11 kappelia sen sisäpuolella ja kaksi sen ulkopuolella, 17 keljaa ja kolme metokhionia. Luostarin kokoelmiin kuuluu lukuisia pyhäinjäännöksiä ja ihmeitätekeviksi uskottuja ikoneita. Luostarilla on suuri kirjasto, jossa on 181 kreikkalaista ja yli 800 slaavilaista käsikirjoitusta, yli 20 000 painettua kirjaa sekä historiallisia dokumentteja.


title: Pyhän Dionysioksen luostari

text:
Pyhän Dionysioksen luostari ( tai Μονή Διονυσίου, "Moní Dionysíou"; myös "Dionysioksen luostari", "Dionysioun luostari") on ortodoksinen luostari Athoksen autonomisessa luostaritasavallassa Kreikassa. Athoksen kahdenkymmenen luostarin välisessä hierarkiassa Dionysioksen luostari on viidennellä sijalla.
Pyhän Dionysioksen luostari on perustettu vuonna 1375. Sen perustaja oli Dionysios Korysoslainen. Hän sai tukea perustamiseen Aleksios III Komnenokselta. Vuonna 1389 luostari sai patriarkaalisen luostarin aseman Konstantinopolin patriarkka Antonios IV:ltä. Luostarissa oli vakava tulipalo vuonna 1539, joka tuhosi sen lähes kokonaan. Se kuitenkin rakennettiin uudelleen. Turkkilaisvallan aikana luostari taantui ja siirtyi idiorytmiseen kilvoitustapaan. Se palasi kinobioottiseen elämäntapaan 1800-luvulla. Vuonna 2011 luostarissa oli 36 asukasta.


title: Pyhän Dionysioksen luostari

text: Luostari sijaitsee Athoksen niemimaan länsirannikon eteläosassa. Linnoitusmainen luostari on rakennettu vuorenrinteeseen noin 80 metriä merenpinnasta. Luostarin pääkirkko ("katholikon") on rakennettu alun perin 1300-luvun jälkimmäisellä puoliskolla ja uudestaan tulipalon jälkeen vuonna 1540. Se on omistettu Johannes Kastajalle. Kirkon seinämaalaukset edustavat kreetalaista koulukuntaa ja ovat noin vuodelta 1546. Luostariin kuuluu kahdeksan kappelia sen sisäpuolella ja kuusi ulkopuolella, sekä seitsemän keljaa. Luostarin lukuisiin pyhäinjäännöksiin kuuluu muun muassa Johannes Kastajan oikea käsi. Kirkkotaiteen aarteisiin kuuluu muun muassa norsunluinen ristiinnaulitsemista esittävä reliefi 900-luvulta sekä useita ihmeitätekeviksi uskottuja ikoneita. Luostarin kirjastossa on 1 100 käsikirjoitusta ja yli 15 000 painettua kirjaa, joihin kuuluu myös inkunaabeleita.


title: Pyhän Dionysioksen luostari

text: Pyhän Dionysioksen pohjoispuolella linnuntietä noin kahden kilometrin päässä sijaitsee Pyhittäjä Gregorioksen luostari ja eteläpuolella noin 1,5 kilometrin päässä Pyhän Paavalin luostari.


title: Koutloumoúsin luostari

text:
Koutloumoúsin luostari (, myös "Koutloumousioun luostari", "Kutlumusionin luostari") on ortodoksinen luostari Athoksen autonomisessa luostaritasavallassa Kreikassa. Se on omistettu Kristuksen kirkastumiselle. Athoksen kahdenkymmenen luostarin välisessä hierarkiassa Koutloumoúsi on kuudennella sijalla.
Koutloumoúsin luostari on perustettu alun perin 1100-luvulla, viimeistään vuonna 1169. Luostarin nimi on peräisin joko alkuperäisestä luostarista, jonka nimi oli Koutloumoúsi, tai myöhemmästä Koutloumoús-nimisestä perustajasta, joka perusti luostarin uudelleen 1300-luvulla. Koutloumoúsista tuli stauropegiaalinen vuonna 1393. Luostarissa oli suuret tulipalot vuosina 1497, 1767, 1857, 1870 ja 1980. Niiden jälkeen se on aina rakennettu tai kunnostettu uudelleen. Vuonna 2011 luostarissa oli 75 asukasta.


title: Koutloumoúsin luostari

text: Luostari sijaitsee Athoksen niemimaan keskiosissa vajaa puoli kilometriä itsehallintoalueen hallinnollisen keskuksen Karyésin kylän eteläpuolella. Luostarin pääkirkko ("katholikon") on rakennettu vuonna 1540 ja sen kellotorni on 1800-luvulta. Luostarin alaisuuteen kuuluu sivuluostari Pyhän Panteleimonin skiitta, joka sijaitsee sen lähellä. Luostariin kuuluu myös seitsemän kappelia sen sisäpuolella ja seitsemän sen ulkopuolella, sekä 18 keljaa. Luostarin kirjastossa on 662 käsikirjoitusta ja noin 3 500 painettua kirjaa.


title: Pantokrátorin luostari

text:
Pantokrátorin luostari (, ”Kaikkivaltiaan luostari”) on ortodoksinen luostari Athoksen autonomisessa luostaritasavallassa Kreikassa. Athoksen kahdenkymmenen luostarin välisessä hierarkiassa Pantokrátor on seitsemännellä sijalla.
Pantokrátorin luostari on perustettu 1300-luvulla ja ollut olemassa viimeistään vuonna 1358. Perimätiedon mukaan sen olisi perustanut Aleksios III Komnenos, mutta todennäköisemmin sen perustivat veljekset Aleksios Stratopedarkki ja Johannes (Ioannes) Primikerios, jotka palvelivat Bysantin valtakunnan korkeissa tehtävissä. Luostarin lähellä sijaitsevat antiikin aikaisen Thyssoksen kaupungin rauniot.


title: Pantokrátorin luostari

text: Luostari kunnostettiin ja sitä laajennettiin 1500-luvulla. Luostarissa oli suuret tulipalot vuosina 1393, 1773 ja 1948, mutta se ei koskaan tuhoutunut kokonaan. Luostari oli välillä kilvoitustavaltaan idiorytminen, mutta palasi kinobiottiseen elämäntapaan vuonna 1992. Vuonna 2011 luostarissa oli 28 asukasta.


title: Pantokrátorin luostari

text: Luostari sijaitsee Athoksen niemimaan itärannikon keskivaiheilla. Sen lähin luostari on Stavronikítaksen luostari linnuntietä noin kaksi kilometriä etelään. Luostarin pääkirkko ("katholikon") on omistettu Kristuksen kirkastumiselle ja rakennettu luostarin perustamisen aikoihin 1300-luvulla. Tuolloin tehdyt makedonialaisen koulukunnan seinämaalaukset maalattiin uudelleen vuonna 1854. Kirkon kellotorni on rakennettu 1800-luvulla. Luostarin alaisuuteen kuuluu sivuluostari Profeetta Elian skiitta. Luostariin kuuluu myös seitsemän kappelia sen sisäpuolella ja seitsemän sen ulkopuolella sekä viisi keljaa. Luostarin kirjastossa on 350 käsikirjoitusta, noin 3 500 painettua kirjaa sekä useita historiallisia dokumentteja.


title: Xiropótamoksen luostari

text:
Xiropótamoksen luostari (, myös "Kseropotamoksen luostari", "Ksiropotamoun luostari") on ortodoksinen luostari Athoksen autonomisessa luostaritasavallassa Kreikassa. Athoksen kahdenkymmenen luostarin välisessä hierarkiassa Xiropótamos on kahdeksannella sijalla.
Xiropótamoksen luostari on perustettu 900- tai 1000-luvulla. Sen perustajasta ei ole varmuutta. Perustaja oli mahdollisesti Paavali Kseropotamoslainen (Paulos Kseropotamenos), joka perusti myös Pyhän Paavalin luostarin. Toisaalta luostarin perustajiksi mainitaan myös muun muassa keisarit Konstantinos VI ja Romanos I. Luostari kukoisti 1200-luvulle saakka. Frankkivallan aikana se kärsi kuitenkin merirosvojen hyökkäyksistä. Luostarissa oli suuret tulipalot vuosina 1280, 1507 ja 1609. Se selvisi ulkoisen tuen avulla, mutta taantui kuitenkin välillä. Vuosina 1821–1830 Xiropótamos oli turkkilaisten joukkojen miehittämä. Luostarissa oli suuret tulipalot myös vuosina 1950 ja 1973. Vuonna 2011 luostarissa ei ollut yhtään vakituista asukasta.


title: Xiropótamoksen luostari

text: Luostari sijaitsee Athoksen niemimaan länsirannikon keskivaiheilla noin neljä kilometriä Dáfnin satamasta pohjoiseen. Se on rakennettu noin 200 metrin korkeuteen. Luostarin pääkirkko ("katholikon") on rakennettu 1761–1763 ja omistettu neljällekymmenelle marttyyrille. Luostariin kuuluu seitsemän kappelia sen sisäpuolella ja yhdeksän sen ulkopuolella, sekä kuusi keljaa. Myös Dáfnin satama kuuluu Xiropótamoksen hallintaan. Luostarin lukuisiin pyhäinjäännöksiin kuuluu muun muassa kaksi niin kutsuttua aidon Kristuksen ristin osaa, joiden sanotaan olevan suurimpia säilyneitä koko maailmassa. Luostarin kirjastossa on 409 käsikirjoitusta ja noin 6 000 painettua kirjaa.


title: Xiropótamoksen luostari

text: Xiropótamosta lähin luostari on Pyhän Panteleimonin luostari, joka sijaitsee linnuntietä noin kaksi kilometriä luoteeseen.


title: Zográfoksen luostari

text:
Zográfoksen luostari (, , myös "Zografoun luostari") on ortodoksinen luostari Athoksen autonomisessa luostaritasavallassa Kreikassa. Se on Athoksen bulgarialainen luostari ja omistettu Pyhälle Yrjölle. Athoksen kahdenkymmenen luostarin välisessä hierarkiassa Zográfos on yhdeksännellä sijalla.
Zográfoksen luostari on perustettu 900-luvulla. Perimätiedon mukaan perustajat olivat munkit Mooses, Aaron ja Johannes. Toisen tiedon mukaan perustaja olisi ollut Georgios Maalari (kreikaksi "Zografos"), mistä se olisi saanut myös nimensä. Luostarista tuli bulgarialaisten luostari 1200-luvulla. Samalla vuosisadalla 26 luostarin munkeista kärsi marttyyrikuoleman, koska he vastustivat idän ja lännen kirkkojen yhdistymistä sekä keisari Mikael VIII:n ja Konstantinopolin patriarkan ajamaa yhdistymistä kannattanutta politiikkaa. Myöhäisbysanttilaisella ajalla luostari kärsi muiden Athoksen luostareiden tavoin katalaanien hyökkäyksistä, mutta se rakennettiin uudelleen Bysantin keisareiden tuella.


title: Zográfoksen luostari

text: 1800-luvulle saakka luostarissa asui sekä bulgarialaisia, kreikkalaisia että serbialaisia munkkeja, mutta vuodesta 1845 se on ollut puhtaasti bulgarialainen. Luostaria kunnostettiin ja laajennettiin erityisesti vuosina 1862–1869. Vuonna 1873 Zográfokseen pystytettiin kenotafi sen marttyyrien muistoksi. Luostari vaurioitui osittain tulipalossa vuonna 1974. Vuonna 2011 luostarissa oli 42 asukasta.


title: Zográfoksen luostari

text: Luostari sijaitsee Athoksen niemimaan keskiosissa. Luostarin pääkirkko ("katholikon") on rakennettu 1800-luvun alkupuolella ja sen seinämaalaukset ovat vuodelta 1817. Luostariin kuuluu kahdeksan kappelia sen sisäpuolella ja kahdeksan sen ulkopuolella. Luostarin kirjastossa, joka sijaitsee päärakennuksen tornissa, on 126 kreikkalaista ja 388 slaavilaista käsikirjoitusta ja noin 10 000 painettua kirjaa. Harvinaisuuksiin kuuluu muun muassa koodeksi 1, joka sisältää munkki Paisioksen vuonna 1745 kirjoittaman ensimmäisen Bulgarian historian.


title: Markku Salo (asianajaja)

text: Markku Salo (5. helmikuuta 1953 Pietarsaari – 28. heinäkuuta 2012 Turku) oli varatuomari ja asianajaja.


title: Markku Salo (asianajaja)

text: Salo valmistui Turun yliopiston oikeustieteellisestä tiedekunnasta ja perusti oman asianajotoimistonsa vuonna 1984. Hän oli opiskellessaan aktiivinen Akateemisessa sosialidemokraattisessa yhdistyksessä ja oli perustamassa turkulaista urheiluseura Pontevaa. Lisäksi hän oli vuonna 1985 perustetun paikallisradio Auran Aaltojen ensimmäinen toimitusjohtaja.


title: Markku Salo (asianajaja)

text:
Salo kirjoitti kaksi tietokirjaa ja toimi Narsistien uhrien tuki ry:n varapuheenjohtajana.
Ennen kuolemaansa Salo työskenteli Hilkka Ahteen asianajajana tämän työpaikkakiusaamisjutussa. Salo menehtyi pitkäaikaiseen ja vaikeaan sairauteen 59-vuotiaana.


title: Italian Formula 4

text: Italian Formula 4 on vuonna 2014 käynnistynyt FIA:n hallinnoima Formula 4 -sarja, jonka kilpaillut käydään pääosin Italiassa. Sarja sai alkuunsa kun se korvasi vuonna 2014 Formula Abarth -sarjan. Auton suunnittelee ja rakentaa italialainen Tatuus. Auton mallinimi on Tatuus F4-T014. Sen moottorina toimii 1.4 litran Abarth-turbo. Renkaat tulevat Pirelliltä. Sarjassa ajetaan yhtenä viikonloppuna kolme kisalähtöä. Pisteitä jaetaan siten että kahdesta ensimmäisestä startissa jaetaan kymmenelle parhaalle kuljettajalle pisteitä 25, 18, 15, 12, 10, 8, 6, 4, 2, 1. Kolmannessa startissa pisteitä jaetaan kahdeksalle parhaalle 13, 11, 9, 6, 5, 4, 2, 1. Lisäksi sarjassa jaetaan yksi piste paalupaikan ajaneelle kuljettajalle ja nopeimmasta kierroksesta on tarjolla viisi lisäpistettä. Sarjan mestaruuden ovat voittaneet Lance Stroll, Ralf Aron ja Marcos Siebert. Tallimestaruuden on voittanut Prema Powerteam kahteen kertaan.


title: Docheiárioksen luostari

text:
Docheiárioksen luostari (, myös "Dohiarioksen luostari", "Dokhiarioun luostari") on ortodoksinen luostari Athoksen autonomisessa luostaritasavallassa Kreikassa. Athoksen kahdenkymmenen luostarin välisessä hierarkiassa Docheiários on kymmenennellä sijalla.
Docheiárioksen luostari on perustettu alun perin mahdollisesti 900-luvun jälkimmäisellä puoliskolla. Sen perustajana pidetään Euthymiosta, joka oli Athanasios Athoslaisen oppilas ja Suuren lavran "dokheiares" eli eräänlainen tavaranhankkija ja kellarinvartija. Tästä Euthymioksen perustama luostari sai nimensä. Luostari sijaitsi alun perin lähellä Athoksen Dáfnin satamaa, mutta joutui noin vuonna 1030–1032 siirtymään nykyiselle paikalle merirosvojen vuoksi. Erityisesti 1300-luvulla luostari sai tukea Bysantin keisareilta. Seuraavina vuosisatoina luostari taantui. Luostarissa ei kuitenkaan ole ollut suuria tulipaloja, jotka ovat tuhonneet monet muut Athoksen luostarit. Luostarin uusi nousu alkoi 1600-luvulla. Siitä tuli stauropegiaalinen vuonna 1660. Luostari menetti kaiken omaisuutensa Kreikan vapaussodassa vuosina 1821–1831. Vuonna 2011 luostarissa oli 53 asukasta.


title: Docheiárioksen luostari

text: Luostari sijaitsee Athoksen niemimaan länsirannikon keskivaiheilla hieman pohjoiseen Xenofónin luostarista. Se on ensimmäinen luostari, joka tulee näkyviin kun matkataan laivalla Ouranoúpolista Dáfnin satamaan. Linnoitusmainen luostarikokonaisuus muistuttaa keskiaikaista kaupunkia. Luostarin nykyinen pääkirkko ("katholikon") on rakennettu vuonna 1568 ja omistettu arkkienkeleille Mikael ja Gabriel. Kirkko on koristeltu rakentamisen yhteydessä kreetalaisen koulukunnan maalauksilla ja maalattu uudelleen vuonna 1855. Sen kellotorni on rakennettu 1700-luvulla. Luostariin kuuluu 12 kappelia sen sisäpuolella ja neljä sen ulkopuolella. Luostarin kirjastossa on 545 käsikirjoitusta ja yli 5 000 painettua kirjaa.


title: Karákalloksen luostari

text:
Karákalloksen luostari (, myös "Karakalloun luostari") on ortodoksinen luostari Athoksen autonomisessa luostaritasavallassa Kreikassa. Athoksen kahdenkymmenen luostarin välisessä hierarkiassa Karákallos on sijalla yksitoista.
Karákalloksen luostari on perustettu 1000-luvun alkupuolella. Sen perustaja oli mahdollisesti Karakalas-niminen munkki, josta luostari myös on saanut nimensä. Luostari mainitaan ensimmäisen kerran vuonna 1018, mutta se on saatettu joutua perustamaan myöhemmin uudelleen. Luostari hylättiin kokonaan 1200-luvulla merirosvojen ja latinalaisten hyökkäysten vuoksi. Se herätettiin uudelleen henkiin 1300-luvulla Palaiologos-suvun keisareiden Andronikos II ja Johannes V sekä Konstantinopolin patriarkan tuella. Luostari taantui ja tuhoutui uudelleen ja rakennettiin jälleen 1500-luvulla. Luostarissa oli suuri tulipalo vuonna 1875, jonka jälkeen suuri osa siitä rakennettiin uudelleen. Luostari paloi myös vuonna 1988, mutta on kunnostettu. Vuonna 2011 luostarissa oli 45 asukasta.


title: Karákalloksen luostari

text: Luostari sijaitsee Athoksen niemimaan itäosassa vajaan kilometrin päässä niemimaan itärannikosta. Luostarin pääkirkko ("katholikon") on rakennettu vuosina 1548–1564 ja laajennettu myöhemmin. Se on omistettu apostoleille Pietari ja Paavali. Luostarirakennuksiin kuuluva Pietarin torni on Athoksen suurin ja rakennettiin 1500-luvulla. Luostariin kuuluu viisi kappelia sen sisäpuolella ja kaksi sen ulkopuolella, sekä 18 keljaa. Luostarin pyhäinjäännöksiin kuuluvat muun muassa apostoli Bartolomeuksen ja Pyhän Kristoforoksen kallot. Luostarin kirjastossa on 279 käsikirjoitusta, noin 2 500 painettua kirjaa sekä historiallisia dokumentteja, kuten "khrysobullia".


title: Karákalloksen luostari

text: Karákallosta lähimmät luostarit ovat Filótheoksen luostari länsipuolella ja Ivíronin luostari luoteispuolella.


title: Simonópetran luostari

text:
Simonópetran luostari (, ”Simonin kallion luostari” tai Σιμωνόπετρα, "Simonópetra", ”Simonin kallio”) on ortodoksinen luostari Athoksen autonomisessa luostaritasavallassa Kreikassa. Athoksen kahdenkymmenen luostarin välisessä hierarkiassa Simonópetra on sijalla kolmetoista.
Simonópetran luostari on perustettu noin vuonna 1257. Sen perusti Pyhittäjä Simon, jonka mukaan luostari on saanut nimen ”Simonin kallion luostari”. Vuonna 1363 luostari kunnostettiin serbialaisten rahoituksella. Luostari paloi vuonna 1570 ja rakennettiin uudelleen valakialaisten tuella. Luostari paloi uudelleen vuonna 1622. Luostari taantui välillä ja alkoi toimia uudestaan 1700-luvun lopulla. Luostarissa oli vakava palo myös vuonna 1891. Tuolloin se kunnostettiin venäläisten tuella. Vuonna 2011 luostarissa oli 75 asukasta.


title: Simonópetran luostari

text: Simonópetra sijaitsee Athoksen niemimaan länsirannikon eteläosissa. Korkeaseinäinen, seitsenkerroksinen luostarirakennus on rakennettu jyrkälle vuorenrinteelle noin 330 metrin korkeuteen. Luostarin pääkirkko ("katholikon") on rakennettu noin vuonna 1600 ja nykyisessä muodossaan vuoden 1891 palon jälkeen. Se on omistettu Kristuksen syntymälle. Luostariin kuuluu neljä kappelia sen sisäpuolella ja kahdeksan ulkopuolella. Tulipalojen vuoksi luostarin kirjasto on monia muita Athoksen luostareita pienempi ja käsittää lähinnä jälkibysanttilaisia käsikirjoituksia sekä nykyaikaista tieteellistä kirjallisuutta ja tiedejulkaisuja.


title: Simonópetran luostari

text: Luostarin pyhäinjäännöksiin kuuluu muun muassa Magdalan Marian vasen käsi, jonka sanotaan säilyneen erikoisen hyvin ja jota pidetään ihmeitätekevänä. Siksi Mariaa pidetään myös luostarin ”toisena perustajana”.


title: Simonópetran luostari

text: Linnuntietä noin 1,5 kilometriä luostarista etelään sijaitsee Pyhittäjä Gregorioksen luostari.


title: Mendele Mojkher Seforim

text: Mendele Mojkher Seforim, oik. Šalom Jakob Abramovitš, (1835–1917) oli venäjänjuutalainen kirjailija. Hän loi nykyaikaisen heprean- ja jiddišinkielisen kirjallisuuden perustan. Hän kuvasi kertomuksissaan ja romaaneissaan itäjuutalaisten elämää realistisesti. Hänelle on ominaista kypsä, satiirinsävyinen huumori.


title: Pyhän Paavalin luostari

text:
Pyhän Paavalin luostari (, myös "Agiou Pavloun luostari") on ortodoksinen luostari Athoksen autonomisessa luostaritasavallassa Kreikassa. Se on omistettu Kristuksen temppeliintuomiselle. Athoksen kahdenkymmenen luostarin välisessä hierarkiassa Pyhän Paavalin luostari on sijalla neljätoista.
Pyhän Paavalin luostari on perustettu 900-luvun lopulla. Se mainitaan asiakirjoitta ensimmäisen kerran vuonna 972. Sen perustaja oli Paavali Kseropotamoslainen, joka perusti myös Xiropótamoksen luostarin. Ilmeisesti myös Pyhän Paavalin luostari tunnettiin alun perin tällä nimellä, mutta vuodesta 1108 se on tunnettu Pyhän Paavalin luostarina. Luostari autioitui 1300-luvulla ja alennettiin keljaksi. Se elpyi 1400-luvulla ja siitä tuli jälleen luostari, mutta se taantui uudelleen 1700-luvulla. Luostarin uusi elpyminen alkoi 1800-luvulla. Luostarissa oli suuri tulipalo vuonna 1902 ja se kärsi tulvasta vuonna 1911. Vuonna 2011 luostarissa oli 48 asukasta.


title: Pyhän Paavalin luostari

text: Luostari sijaitsee Athoksen niemimaan länsirannikon eteläosissa vuorenrinteessä vajaan kilometrin päässä merenrannasta. Luostarirakennukseen kuuluu suuri torni, joka rakennettiin vuonna 1522. Luostarin nykyinen pääkirkko ("katholikon") on rakennettu 1839–1844 ja se on omistettu Neitsyt Marian puhdistamiselle. Vanhimmat luostarirakennukset ovat peräisin 1400- ja 1500-luvulta. Luostarin alaisuuteen kuuluvat sivuluostarit Uusi skiitta ja Lákkoksen Pyhän Demetrioksen skiitta. Luostariin kuuluu myös 12 kappelia, joihin lukeutuva Pyhän Yrjön kappeli on luostarin vanhin rakennus. Luostarin pyhäinjäännöksiin kuuluvat muun muassa Itämaan tietäjien antamiksi lahjoiksi uskotut esineet sekä Gregorios Nazianzilaisen jalka. Luostarin kirjastossa on 494 käsikirjoitusta ja yli 12 000 painettua kirjaa.


title: Pyhän Paavalin luostari

text: Luostarin pohjoispuolella linnuntietä noin 1,5 kilometrin päässä sijaitsee Pyhän Dionysioksen luostari.


title: Robert Milkins

text: Robert Milkins (s. 6. maaliskuuta 1976) on englantilainen snooker-ammattilainen. Hän aloitti ammattilaisuransa vuonna 1995. Hän on saavuttanut urallaan noin 665 tuhatta puntaa palkintorahoja.


title: Robert Milkins

text: Milkins aloitti ammattilaisuransa vuonna 1995. Kaudeksi 1996-1997 hän putosi ulos pääkiertueelta, mutta palasi sinne vuoden päästä. Milkins on saavuttanut urallaan yhden rankingittoman turnausvoiton, kun hän voitti vuonna 2009 Pro Challenge Seriesin kilpailun finaalissa Shailesh Jogian. Ranking-kilpailuiden turnausvoittoja Milkins ei vielä ole saavuttanut. MM-kilpailuissa hän on päässyt parhaimmillaan toiselle kierrokselle.


title: Robert Milkins

text: Milkins on huhtikuussa 2015 maailmanrankingissa sijalla 17. Hänen paras rankingsijoituksensa on 12:s sija helmi-maaliskuulta 2014. Milkins on saavuttanut urallaan 141 sadan breikkiä ja hänen paras breikkinsä on maksimibreikki 147.


title: Stephen McCarthy

text: Stephen Michael McCarthy (s. 21. heinäkuuta 1988 Honolulu, Havaiji) on yhdysvaltalainen jalkapalloilija, joka edustaa Veikkausliigassa pelaavaa Kuopion Palloseuraa. Pelipaikaltaan McCarthy on keskuspuolustaja.


title: Stephen McCarthy

text: McCarthyn ammattilaisuran ensimmäinen seura oli DFW Tornados, jota hän edusti vuonna 2009. Seuraavana vuonna hän edusti Carolina Dynamoa tehden yhdeksässä pelaamassaan ottelussa neljä maalia. New England Revolution varasi McCarthyn vuonna 2011 Major League Socceriin numerolla 24 ja tammikuussa 2011 McCarthy siirtyikin seuraan. Debyytti seuran paidassa MLS:ssä tapahtui maaliskuussa 2011 Los Angeles Galaxya vastaan. Hän teki 69 pelaamassaan MLS-ottelussa seuralle kaksi maalia. Kaudella 2014 hän oli Revolutionin kanssa Major League Soccerin toinen.


title: Stephen McCarthy

text: Tammikuussa 2015 McCarthy siirtyi Suomen Veikkausliigan Kuopion Palloseuraan yksivuotisella pelaajasopimuksella. Hän debytoi Veikkausliigassa huhtikuussa 2015 Vaasan Palloseuraa vastaan.


title: Stephen McCarthy

text: McCarthy pelasi vuonna 2007 Yhdysvaltain alle 18-vuotiaiden maajoukkueessa kolme ottelua viimeistellen niissä yhden osuman.


title: Joanna García

text: Joanna Lynne García (tunnettu myös nimellä Joanna García Swisher; s. 10. elokuuta 1979 Tampa, Florida) on yhdysvaltalainen elokuva- ja televisionäyttelijä. Hän on näytellyt lukuisissa televisiosarjoissa vuodesta 1992 alkaen, mutta tunnetaan ehkä parhaiten rooleistaan nuortensarjassa "Pelottaako?" ja sitcom-sarjassa "Reba". Lisäksi García on näytellyt rooleja muun muassa sarjoissa "Viiden juttu", "Freaks and Geeks", "Gossip Girl", "Ensisilmäyksellä" ja "Olipa kerran".


title: Joanna García

text: García aloitti näyttelemisen kymmenvuotiaana esiintyen useissa kotikaupunkinsa paikallisissa teatterinäytelmissä. Hän oli tanssiaiskuningatar koulussaan Tampan katolisessa lukiossa.


title: Joanna García

text: García on myös näytellyt muutamassa elokuvassa, kuten "American Pie 2", "Not Another Teen Movie", "Revenge of the Bridesmaids" ja "The Internship".


title: Lainahöyhenissä (musikaali)

text: Lainahöyhenissä ("La Cage aux folles") on yhdysvaltalainen farssimusikaali vuodelta 1983, jonka käsikirjoituksen on tehnyt Harvey Fierstein sekä musiikin ja sanoitukset Jerry Herman. Se perustuu ranskalaisen Jean Poiret’n farssiin "La Cage aux folles", jota on suomeksi esitetty nimellä "Herrat diivat".


title: Lainahöyhenissä (musikaali)

text: Tarinassa ikääntyvä homopari pyörittää yökerhoa Ranskan Rivieran Saint-Tropez’ssa. Georges on yökerhon johtaja ja hänen elämänkumppaninsa Albin paikan suosituin drag-artisti. Georgesin poika Jean-Michel on tulossa käymään tyttöystävänsä ja tämän äärikonservatiivisten poliitikkovanhempien kanssa, ja kulissit on saatava kuntoon, ettei heidän suhteensa ja työnsä todellinen laatu paljastuisi.


title: Lainahöyhenissä (musikaali)

text: Musikaalin alkuperäinen Broadway-tuotanto sai yhdeksän Tony-ehdokkuutta, joista voitti kuusi. Myös monet muut musikaalin tuotannot eri puolilla maailmaa on palkittu.


title: Lainahöyhenissä (musikaali)

text: Suomessa musikaalia on esitetty Åbo Svenska Teaterissa syyskaudella 1991 Torsten Sjöholmin ohjauksena, Mikko Koivusalon suomennoksena Heinolan kesäteatterissa vuonna 2007 (ohj. Tiina Brännare), Svenska Teaternissa vuonna 2008 (ohj. Georg Malvius), Helsingin Kaupunginteatterissa kaudella 2011–2012 (ohj. Neil Hardwick) ja Jyväskylän kaupunginteatterissa kaudella 2014–2015 (ohj. Timo Rissanen).


title: Seitsemäs pasuuna

text: Seitsemäs pasuuna on vuonna 1986 ilmestynyt rock-yhtye Kansanturvamusiikkikomission minialbumi. Sen materiaali julkaistiin uudelleen vuonna 1995 Dekadenz-yhtiön kokoelmalla "Fuck Hits Vol. 1".


title: Keijo Elio

text: Keijo Elio (8. tammikuuta 1934 Viipuri – 7. joulukuuta 2010 Tampere) oli suomalainen upseeri, lentäjä, kasvatustieteilijä ja professori. Hän palveli upseeriksi valmistuttuaan ilmavoimien eri osastoissa, viimeiseksi Satakunnan lennostossa, josta hän jäi eläkkeelle 1975 esikuntapäällikön tehtävistä everstiluutnanttina. Hän oli ilmavoimien kunniatuomioistuimen vakinainen jäsen ja Upseeriliiton Pirkka-Hämeen osaston puheenjohtaja.


title: Keijo Elio

text: Elio teki kasvatustieteilijäuransa enimmäkseen Tampereen yliopiston kasvatustieteen laitoksella mutta toimi paitsi Tampereen yliopiston, myös Jyväskylän yliopiston dosenttina.


title: Percy Sledge

text: Percy Tyrone Sledge (25. marraskuuta 1940 Leighton, Alabama – 14. huhtikuuta 2015 Baton Rouge, Louisiana) oli yhdysvaltalainen soullaulaja. Sledgen muusikonura alkoi 1960-luvun alussa. Vuonna 2005 hänet valittiin Rock and Roll Hall of Fameen. Sledge sairasti syöpää ja kuoli kotonaan Louisianassa huhtikuussa 2015.


title: Valkenee – Koko tuotanto

text: Valkenee – Koko tuotanto on vuonna 2007 ilmestynyt hardcore-yhtye Kansanturvamusiikkikomission kokoelma-albumi, joka sisältää 1983–1986 toimineen yhtyeen kaiken levytetyn materiaalin. Kappaleet on aikaisemmin julkaistu albumeilla "666" (1985) ja "Seitsemäs pasuuna" (1986) sekä Barabbas Recordsin kokoelmalla "Yalta Hi-Life" (1984).


title: Valkenee – Koko tuotanto

text: Kappaleet 1–18 ovat albumilta "666" (1985), 19–24 minialbumilta "Seitsemäs pasuuna" (1986) ja 25–29 kokoelmalta "Yalta Hi-Life" (1984).


title: Ungelon torppa

text: Ungelon torppa on Enontekiön Hetassa sijaitseva kirjailija Yrjö Kokon entinen kirjailijakoti joka on valmistunut 1952. Torpan hirsirakennukset sijaitsevat Ounasjärveen pistävässä Ungelonniemessä jonne pääsee polkua pitkin kapean maakannaksen kautta. Torpan rakennuksiin kuuluu asuinrakennuksen ohella sauna, venehuone ja verkkokatos.


title: Ungelon torppa

text: Kokko saapui sodan jälkeen eläinlääkäriksi Käsivarren Lappiin mutta ryhtyi sitten ammattikirjailijaksi. Hän suunnitteli itse Ungelon torpan rakennukset käyttäen esikuvina vanhoja talonpoikaisrakennuksia. Torppa oli alun perin vain kesäkäytössä ja Kokko kirjoitti ja muokkasi siellä useita teoksiaan. Hän kuvasi torppaa vuonna 1957 ilmestyneessä teoksessaan "Ungelon torppa". Torppa on nykyisin Yrjö Kokon pojan Olli Kokon loma-asuntona.


title: Ungelon torppa

text: Ungelonniemeltä on löydetty kivikautisia asuinpaikkoja ja niemi on toiminut aikoinaan väliaikaisena hautaussaarena.


title: Rurik Ahlberg

text: Rurik Ahlberg (s. 1972) on Mustasaaren kunnanjohtaja. Mustasaaren kunnanvaltuuston valitessa kunnanjohtajan 25. tammikuuta 2007 hän sai 24 ääntä, Alice Linnas sai 19 ääntä eikä kolmas ehdokas, Anders Kjellman, saanut yhtään ääntä. Ahlberg on valtiotieteiden maisteri ja lisensiaatti. Hän on RKP:n ehdokkaana vuoden 2015 eduskuntavaaleissa.


title: Ilkka Salminen

text: Ilkka Salminen on ollut Jämsän kaupunginjohtaja vuodesta 2010. Aiemmin hän oli Lopen kunnanjohtaja. Hän on koulutukseltaan hallintotieteiden maisteri. Maaliskuussa 2015 hän haki Lohjan kaupunginjohtajaksi.


title: SpaceX CRS-7

text: SpaceX CRS-7 (myös SpX-7) oli SpaceX Dragonin aiottu rahtilento Kansainväliselle avaruusasemalle. Falcon 9 v1.1 -raketti tuhoutui 139 sekuntia laukaisun jälkeen hieman ennen aiottua vaihteistusta. Heinäkuussa 2015 julkaisutuissa alustavista tutkinnoista saaduissa tiedoissa onnettomuuden vaikutti aiheuttaneen toisen vaiheen hapetinsäiliön sisältä irronnut heliumia sisältänyt COPV-säiliö.


title: SpaceX CRS-7

text: Kyseessä oli Falcon 9:n 19. lento ja Falcon 9 v1.1:n 14. lento ja ensimmäinen tuhoutuminen.


title: SpaceX CRS-7

text: Lento kuului NASAn Commercial Resupply Services -ohjelmaan.


title: SpaceX CRS-7

text: Lento laukaistiin Cape Canaveral AFS SLC 40 -laukaisualustalta 28. kesäkuuta 2015 kello 14.21 UTC-aikaa. Lennolla oli tarkoitus yrittää raketin ensimmäisen vaiheen laskeutumista merellä olevalle Autonomous spaceport drone shipille.


title: SpaceX CRS-7

text: Onnistuneen lentoonlähdön jälkeen Falcon 9 v1.1 -raketin toisen vaiheen hapetinsäiliön paine nousi yli sallituista rajoista, ja säiliö hajosi ajassa T+02:19, hieman ennen ensimmäisen vaiheen irtautumista ja toisen vaiheen käynnistystä. Ensimmäisen vaiheen yhdeksän Merlin 1D -moottoria toimivat normaalisti ennen onnettomuutta, ja ensimmäinen vaihe jatkoi toimintaa joitakin sekunteja toisen vaiheen ylipaineongelmien alettua.


title: SpaceX CRS-7

text: Raketin päällä ollut Dragon-rahtikapseli selvisi toisen vaiheen hajoamisesta ja jatkoi kommunikointia maa-aseman kanssa ennen putoamistaan horisontin alapuolelle. Dragon tuhoutui iskeydyttyään Atlanttiin. Alus olisi saattanut selviytyä laskuvarjojensa avulla, mutta tällä lennolla sen ohjelmistossa ei oltu varauduttu tilanteeseen ja laskuvarjot eivät avautuneet.


title: SpaceX CRS-7

text: Onnettomuuden jälkeen SpaceX käynnisti tutkinnan Yhdysvaltain ilmailuviranomaisen FAA:n valvonnassa, saaden apua sekä NASAlta että Yhdysvaltain ilmavoimilta. Tutkintaa johti lentojen takaamiseen SpaceX:llä liittyvissä tehtävissä työskennellyt Hans Koenigsmann. Tutkinnassa käytetyn telemetriatiedon analysointi osoittautui haastavaksi, sillä raketti lähetti dataa yli 3000 kanavalla ja tärkeimmät onnettomuuteen johtaneet tapahtumat tapahtuivat hyvin pienellä aikavälillä. Tutkimuksissa hyödynnettiin lisäksi lennosta otettua videokuvaa ja raketin löydettyjä jäänteitä. Ensimmäisestä havaitusta ongelmasta telemetriayhteyden menetykseen kesti vain 0,893 sekuntia.


title: SpaceX CRS-7

text: Heinäkuussa 2015 julkistettujen alustavien tutkimusten mukaan onnettomuuden aiheutti polttoaine- ja hapetinsäiliöiden paineistukseen käytetty, korkeapaineista heliumia sisällään pitänyt COPV-säiliö, joka oli irronnut kiinnikkeistään toisen vaiheen hapetinsäiliön sisällä. Kiinnikkeet oli alun perin suunniteltu yli 4 500 kilogramman kuormille, mutta onnettomuuden aiheuttanut viallinen kiinnike hajosi noin 900 kilogramman kuormalla.


title: SpaceX CRS-7

text: Kiinnike hajosi noin ajassa T+02:18 noin 3,2 G:n voimalla, jolloin paineistusjärjestelmä toimi vielä normaalisti. Kiinnikkeen irrottua ja heliumsäiliön päästyä vapaaksi, se syöksyi ylöspäin tankissa, sillä säiliössä ollut helium oli huomattavasti kevyempää kuin tankin sisällä ollut nestehappi. Tankin irtoaminen sai heliumkäyttöisen paineistusjärjestelmän vuotamaan, mistä seurasi voimakas paineen nousu hapetinsäiliössä. Sallituista rajoista yli noussut paine hajotti säiliön, mikä johti lopulta koko raketin tuhoutumiseen.


title: SpaceX CRS-7

text: Yhtiö arvioi heinäkuussa 2015 julkaisemassaan tiedotteessa voivansa aloittaa Falcon 9 -laukaisut uudelleen vuoden loppuun mennessä. Dragonin ohjelmistoon on tarkoitus lisätä toiminto, joka laukaisisi laskuvarjot vastaavissa tilanteissa.


title: SpaceX CRS-7

text: Rahtiin kuului muiden muassa osia, joita tarvitaan suunnitteilla olevien miehitettyjen Dragon V2 ja Boeing CST-100 alusten telakoitumiseen asemaan.


title: Timothy Spencer

text: Timothy Wilson Spencer (17. maaliskuuta 1962 – 27. huhtikuuta 1994) oli afroamerikkalainen sarjamurhaaja, joka raiskasi ja tappoi kuristamalla neljä naista Richmondissa, Virginiassa syksyllä 1987. Lisäksi häntä epäiltiin Carolyn Hammin samankaltaisesta murhasta vuodelta 1984, josta oli syyttömänä tuomittu mies nimeltä David Vasquez. Spencerin syyllisyyttä ei kuitenkaan voitu todistaa.


title: Timothy Spencer

text: Ennen kiinnijäämistään 25-vuotias Spencer sai aikaan kauhua ja paniikkia Richmondin rauhallisessa esikaupunkiyhteisössä riehuvana sarjamurhaajana syyskuusta 1987 alkaen. Kaupunki antoi Spencerille nimen "South Siden kuristaja". Timothy Spenceristä tuli ensimmäinen DNA-näytteen perusteella tuomittu murhaaja Yhdysvalloissa.


title: Timothy Spencer

text: Timothy Spencer oli kotoisin Washington DC:n liepeiltä, ja hän kasvoi Green Valleyssa, Virginiassa yksinhuoltajaäitinsä kanssa. Hänellä on yksi nuorempi veli. Rikoksen tielle Spencer lähti jo nuorena alkaen rankoista kouluajoista, ja joutui jo kaksikymppisenä vankilaan useista tekemistään ryöstöistä Richmondin alueella.


title: Timothy Spencer

text: Spencer valitsi uhrinsa huolella vakoilemalla ja seuraamalla heitä paikallisessa ostoskeskuksessa. Hän toisti saman kaavan kaikkien uhriensa kanssa; kiipesi yöllä sisään naisten kotien ikkunoista, raiskasi ja kidutti heitä kuristamalla vain tajuttomuuteen asti ja uhrien virottua tappoi heidät. Murha-aseinaan Spencer käytti vyötä ja sukkaa. Tutkijoita hämmästytti hänen huolellisuutensa; hän ei jättänyt mitään jälkiä itsestään rikospaikalle siemennestettä lukuun ottamatta.DNA-testien perusteella Timothy Spencer tuomittiin Debbie Daviesin, Susan Hellamsin ja Susan Tuckerin murhista. Vaikka 15-vuotiaan Diane Chon murhapaikalta löytyneet todisteet olivat ristiriitaisia, Spencer sai syytteen ja tuomion myös hänen raiskauksestaan ja murhastaan. Hänet teloitettiin sähkötuolissa 27. huhtikuuta 1994.


title: Yalta Hi-Life

text: Yalta Hi-Life on vuonna 1984 ilmestynyt Barabbas Recordsin kokoelma-albumi, jolla esiintyvät Terveet Kädet, Varaus, Äpärät, Aivoproteesi, Kaaos ja Kansanturvamusiikkikomissio. Saksalainen Power It Up julkaisi levyn uudelleen vinyylinä vuonna 2008.


title: Yalta Hi-Life

text: Albumin materiaalia on mukana muun muassa Varauksen kokoelmalla "Requiem" (1996) ja Kansanturvamusiikkikomission kokoelmalla "Valkenee – Koko tuotanto" (2007) sekä Kaaoksen debyyttialbumin "Ristiinnaulittu Kaaos" uudelleenjulkaisulla (2003).


title: Yalta Hi-Life

text: Levyn kannet on painettu paperille, joka aukeaa julisteeksi. Kansien ensimmäinen painos oli painojäljeltään huono ja painotalo joutui painamaan ne uudelleen laadukkaammalle paperille. Painosten välillä on pieniä eroja, esimerkiksi Kansanturvamusiikkikomissio -yhtyeen nimi on levyn sisäkanteen kirjoitettu aiemmassa panoksessa käsin ja myöhemmässä kirjoituskoneella.


title: Karjalatalo

text: Karjalatalo on sotien jälkeen karjalaisten kokoontumispaikaksi rakennettu Karjalan Liiton omistama punatiilinen talo Helsingin Käpylässä. Arkkitehti Into Pyykön suunnittelema talo valmistui 1974.


title: Karjalatalo

text: Talossa Karjalan Liiton toimintojen lisäksi runsaasti erilaista muuta toimintaa. Siellä on ekumeeninen kappeli. Siellä toimii 1982 ammattilaisten ohjauksessa harrastajateatteri Karjalainen näyttämö. Viipurin Lauluveikkojen harjoitustilat ovat Karjalatalossa.


title: Haukilammi (Lohja)

text: Haukilammi on Uudellamaalla Lohjalla oleva järvi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Järvi kuuluu Liesjärveen laskevan Mustijoen valuma-alueeseen.


title: Haukilammi (Lohja)

text: Järven pinta-ala on 1,8 hehtaaria ja sen pituus on 250 metriä ja leveys 100 metriä. Järven läpi virtaa oja, jota kutsutaan alajuoksulla Mustijoeksi. Vain Uudenkylänlammin laskuoja laskee järveen. Järven rantaviiva on 640 metriä pitkä ja sen ranta on suota, jota ympäröi moreenipohjainen metsämaasto. Rannat ovat rakentamattomia eikä järvelle johda teitä.


title: Haukilammi (Lohja)

text: Järvi oli piirretty näkyviin vuoden 1855−1856 Kalmbergin kartastossa, mutta sille ei annettu nimeä. Vuoden 1884 Senaatin kartastossa sen nimi kirjoitettiin "Hauklampi".


title: Metsälammi (Lohja)

text: Metsälammi tai Metsälampi on Uudellamaalla Lohjalla oleva järvi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Järvi kuuluu Liesjärveen laskevan Mustijoen valuma-alueeseen.


title: Metsälammi (Lohja)

text: Järven pinta-ala on 1,3 hehtaaria ja sen pituus on 200 metriä ja leveys 70 metriä. Siihen laskee kaksi suo-ojaa. Järven luusua sijaitsee järven itärannalla, josta saa alkuunsa 1,2 kilometriä pitkä oja Mustijokeen.


title: Metsälammi (Lohja)

text: Järven rantaviiva on 0,48 kilometriä pitkä ja sen ranta on suota, jonka reunoihin päättyy moreenipohjainen metsämaasto.Järven rannat ovat rakentamattomia eikä järvelle johda teitä. Valtatie 2 ohittaa järven 500 metrin etäisyydeltä.


title: Metsälammi (Lohja)

text: Järvi on piirretty näkyviin vuoden 1855−1856 Kalmbergin kartastossa, mutta sille ei ole annettu nimeä. Vuoden 1884 Senaatin kartastossa sen nimi kirjoitettiin "Rajalampi", josta laski oja "Mustajokeen".


title: Myllylammi (Lohja)

text: Myllylammi on Uudellamaalla Lohjalla oleva järvi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Järvi kuuluu Liesjärveen laskevan Mustijoen valuma-alueeseen.


title: Myllylammi (Lohja)

text: Järven pinta-ala on 1,1 hehtaaria ja sen pituus on 150 metriä ja leveys 100 metriä. Siihen laskee kaksi ojaa, jotka tuovat Isojärvestä vettä. Nämä oja ovat samalla Mustijoen yläjuoksua, joten joki virtaa järven läpi. Isojärvelle on 350 metriä matkaa ja Haukilammille on kilometrin verran matkaa alajuoksulle.


title: Myllylammi (Lohja)

text: Järven soinen rantaviiva on 460 metriä pitkä ja suon ympäristö on moreenipohjaista metsämaastoa, mutta siellä ei ole rakennuksia. Tie kiertää suon melko läheltä.


title: Myllylammi (Lohja)

text: Vuoden 1855−1856 Kalmbergin kartastossa sitä ei vielä näkynyt, mutta vuoden 1884 Senaatin kartastossa sen nimi kirjoitettiin "Myllymäkilampi". Järvestä pohjoiseen oli merkitty myllyä tarkoittava karttamerkki.


title: Riihilammi (Lohja)

text: Riihilammi eli Ruoholammi on Uudellamaalla Lohjalla oleva lampi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Järvi kuuluu Liesjärveen laskevan Mustijoen valuma-alueeseen.


title: Riihilammi (Lohja)

text: Soikean lammen pinta-ala on 0,69 hehtaaria ja sen halkaisija on 100 metriä. Lampi sijaitsee Löytynharjun patoaman suon keskellä aivan valtatien 2 vieressä. Suo on voimakkaasti ojitettu ja ojia on yhdistetty lampeen. Mustinjoen luikerteleva uoma toimii ojien keräilyuomana, johon on lammesta matkaa 200 metriä. Järven soista rantaviivaa on 310 metriä.


title: Riihilammi (Lohja)

text: Lampea ei piirretty näkyviin vuoden 1855−1856 Kalmbergin kartastossa, mutta vuoden 1884 Senaatin kartastossa se piirrettiin ja sen nimi oli "Riihilampi". Lammesta oli piirretty oja suoraan Musijokeen.


title: Uudenkylänlammi

text: Uudenkylänlammi on järvi Pusulassa Lohjalla Uudenmaan maakunnassa. Se kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Tämän sisällä se on osa Liesjärveen laskevan Mustijoen valuma-aluetta.


title: Uudenkylänlammi

text: Järven pinta-ala on 3,1 hehtaaria ja sen pituus on 400 metriä ja leveys 130 metriä. Järvi on keskeltä kapeampi, joten järvessä on kaksi allasta. Siihen laskee neljä metsäojaa ja yhden varrella on rakennuksia lähellä rantaa. Järven luusua sijaitsee järven etelärannalla, josta saa alkuunsa 1,5 kilometriä pitkä Haukilammiin.


title: Uudenkylänlammi

text: Järven rantaviiva on 0,95 kilometriä pitkä ja sen ranta on pääosin moreenipohjaista metsämaastoa. Järven rannat ovat lähes rakentamattomia eikä rantaan johda teitä. Valtatie 2 ohittaa lammen 150 metrin etäisyydeltä.


title: Uudenkylänlammi

text: Järvi on piirretty nimettömänä näkyviin uoden 1855−1856 Kalmbergin kartastossa. Se on merkitty monta kertaa suurempana kuin Haukilammi on piirretty nykykarttoihin. Vuoden 1884 Senaatin kartastossa sen nimi kirjoitettiin "Laihalampi". Sen eteläpuolella sijaitsi "Uuskylä". Nykykartoissa järvellä on keskellä kaventuma, mutta vanhoissa kartoissa se on soikio.


title: Five Tango Sensations

text: Five Tango Sensations on yhdysvaltalaisen jousikvartetti Kronos Quartetin albumi, joka julkaistiin vuonna 1991 levymerkillä Nonesuch Records. Levy sisältää Argentiinalaisen Astor Piazzollan sävellyksiä.


title: Five Tango Sensations

text: Kappaleet säveltänyt Astor Piazzolla.


title: Hepolammi (Lohja)

text: Hepolammi on Uudellamaalla Karkkilassa ja Lohjalla oleva järvi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Järvi kuuluu sekä Liesjärveen laskevan Mustijoen valuma-alueeseen että Karjaanjoen vesistöön, jonka Takalammiin se laskee myös.


title: Hepolammi (Lohja)

text: Järven pinta-ala on 2,3 hehtaaria ja sen pituus on 250 metriä ja leveys 150 metriä. Järveen laskee vain Tervalammin vedet. Laskuojia on kuitenkin kaksi, sillä järvi sijaitsee tarkalleen vedenjakajalla. Toinen laskuoja laskee Isojärvi ja toinen Takalammiin, joka kuuluu Ruokjärven valuma-alueeseen. Järviä, joilla on kaksi eri laskevat kahteen eri vesistöön, kutsutaan bifurkaatiojärviksi.


title: Hepolammi (Lohja)

text: Järven rantaviiva on 670 metriä pitkä ja sen ranta on pääosin moreenipohjaista metsämaastoa. Järven eteläranta on soistunutta. Läheiseltä tilalta johtaa järvelle polku ja järven ylittää säjkölinja. Lähin rakennus sijaitsee Lohjan puolella mäessä noin 50 metrin päässä. Lohjan ja Karkkilan välinen raja ylittää järven ja tajan käännekohta sijaitsee keskellä järveä.


title: Hepolammi (Lohja)

text: Järvi on piirretty nimettömänä näkyviin vuoden 1855−1856 Kalmbergin kartastossa Vuoden 1884 Senaatin kartastossa sen nimi kirjoitettiin "Mettälampi". Siitä laski tuolloin kaksi ojaa eri suuntiin. Toinen ojista laski "Takalampeen" ja toinen "Isojärveen".


title: Riihilammi (Karkkila)

text: Riihilammi on Uudellamaalla Karkkilassa oleva järvi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Järvi kuuluu Liesjärveen laskevan Mustijoen valuma-alueeseen.


title: Riihilammi (Karkkila)

text: Järven pinta-ala on 1,2 hehtaaria ja sen pituus on 170 metriä ja leveys 100 metriä. Järvi sijaitsee korkealla mäellä neljän kukkulan välissä ja sitä ympäröivän suon ojat laskevat siihen. Suolta on laskuojia kuitenkin kaksi, sillä järvi sijaitsee tarkalleen vedenjakajalla. Toinen laskuoja laskee Isojärvi ja toinen Kololammiin, joka kuuluu Ruokjärven valuma-alueeseen. Järviä, joilla on kaksi eri laskevat kahteen eri vesistöön, kutsutaan bifurkaatiojärviksi.


title: Riihilammi (Karkkila)

text: Järven rantaviiva on 420 metriä pitkä ja sen rannat ovat suota, jota ympäröivät moreenipohjainen metsämaasto. Rannat ovat rakentamattomia eikä järvelle johda teitä. Isojärvelle on matkaa 400 metriä ja lähimmälle tielle 200 metri.


title: Riihilammi (Karkkila)

text: Sitä ei piirretty näkyviin vuoden 1855−1856 Kalmbergin kartastossa, mutta vuoden 1884 Senaatin kartastossa sen nimi kirjoitettiin "Riihilampi". Se oli tuolloin vielä ojaton.


title: Henryk Mikolaj Górecki: Already It Is Dusk/"Lerchenmusik"

text: "Lerchenmusik"


text: Henryk Mikolaj Górecki: Already It Is Dusk/"Lerchenmusik" on yhdysvaltalaisen jousikvartetti Kronos Quartetin ja englantilaisen London Sinfoniettan albumi, joka julkaistiin vuonna 1991 levymerkillä Nonesuch Records. Levy sisältää puolalaisen Henryk Góreckin sävellyksiä.


text: Kappaleet säveltänyt Henryk Górecki.


title: Alviina Alametsä

text: Alviina Alametsä (s. 29. syyskuuta 1992) on suomalainen vihreiden poliitikko. Hän on kansanedustaja Pekka Haaviston eduskunta-avustaja ja tuleva Helsingin kaupunginvaltuuston jäsen.


title: Alviina Alametsä

text: Alametsä valmistui ylioppilaaksi Jokelan lukiosta vuonna 2011. Hän aloitti opinnot Helsingin yliopistossa vuonna 2011 ja valmistui valtiotieteen kandidaatiksi vuonna 2014 pääaineenaan maailmanpolitiikan tutkimus.


title: Alviina Alametsä

text: Aiemmin Alametsä on toiminut opiskelijapolitiikassa esimerkiksi Helsingin yliopiston ylioppilaskunnan hallituksessa (2015), Helsingin yliopiston kollegiossa (2014–2016) ja Suomen ylioppilaskuntien liitossa (2016). Alametsä on toiminut nuorisojärjestö Allianssin ilmastodelegaattina kaudella 2012–2013, ja HYY Ravintolat Oy:n ja Academica Hotels Oy:n hallituksissa vuonna 2014.


title: Alviina Alametsä

text: Alametsä oli ehdolla kunnallisvaaleissa 2012 Vihreiden riveistä. Hän on Helsingin ympäristölautakunnassa varajäsenenä vuodesta 2013 alkaen. Alametsä oli ehdolla eduskuntavaaleissa 2015 Helsingin Vihreiden ehdokkaana, ja sai Helsingin piirin nuorimpana ehdokkaana 1 273 ääntä, joka oli listan 13. paras suoritus. Alametsä valittiin vuoden 2017 kunnallisvaaleissa 1 621 äänellä Helsingin kaupunginvaltuustoon.


title: Alviina Alametsä

text: Alametsä on Vihreiden turvallisuuspoliittisen ryhmän puheenjohtaja, ja johti syyskuussa 2016 Vihreiden puoluevaltuuskunnan hyväksymän Vihreiden ulko- ja turvallisuuspoliittisen linjapaperin valmistelua.


title: Alviina Alametsä

text: Alametsä on ollut töissä konfliktinratkaisujärjestö Crisis Management Initiativessa.


title: Alviina Alametsä

text: Nykyään Alametsä työskentelee kansanedustaja Pekka Haaviston avustajana eduskunnassa.


title: Alviina Alametsä

text: Alametsä oli yhdeksäsluokkalaisena koululaisena paikalla Jokelan koulukeskuksessa, kun siellä tapahtui useita kuolonuhreja vaatinut koulusurma. Hän on kirjoittanut kokemuksistaan kirjan.


title: Alviina Alametsä

text: Vuonna 2014 Alametsä työskenteli asiantuntijatehtävissä "Pekka – Inside the Mind of a School Shooter" -dokumenttielokuvahankkeessa (Submarine Channel, 2014). Ohjaaja Alexander Oey hyödynsi dokumentissa koulusurmista 15-vuotiaana selvinneen Alametsän keräämää aineistoa, joka koostui tutkijoiden, mielenterveysalan asiantuntijoiden, Auvisen läheisten, opettajien ja oppilaiden haastatteluista. Elokuva esitettiin Suomessa ensimmäisen kerran DocPoint-elokuvafestivaaleilla 28. tammikuuta 2015. Elokuva on saanut kansainvälistä tunnustusta, kuten International Festival of Audiovisual Programs (FIPA) - festivaalin parhaan elokuvan palkinnon.


title: Huume-Suomen historia

text: Huume-Suomen historia on Yleisradion tuottama dokumenttisarja, joka kertoo siitä, miten nykyään huumeina pidetyt aineet tulivat Suomeen. Sitä ennen kannabis, oopiumi, morfiini, heroiini, kokaiini ja amfetamiini olivat lähinnä lääkeaineita, joita myös satunnaisesti väärinkäytettiin.


title: Huume-Suomen historia

text: "Huume-Suomen historia" -sarjaan kuuluu neljä puolituntista televisiodokumenttia ja neljä verkkodokumenttia.


title: Sokotrankeltasiipi

text: Sokotrakeltasiipi eli aiemmalta nimeltään kultasiipihemppo ("Rhynchostruthus socotranus") on peippojen heimoon kuuluva varpuslintu.


title: Sokotrankeltasiipi

text: Sokotrankeltasiipeä tavataan Sokotran saariryhmään kuuluvalla Sokotran saarella. Lajin kanta on vakaa, ja se on luokiteltu elinvoimaiseksi.


title: Pyrstöpunavarpunen

text: Pyrstöpunavarpunen ("Urocynchramus pylzowi") on pyrstöpunavarpusten heimoon kuuluva varpuslintu. Aikaisemmin laji luetiin peippojen heimoon, mutta on sittemmin erotettu omaan heimoonsa.


title: Pyrstöpunavarpunen

text: Pyrstöpunavarpusta tavataan Kiinan keskiosissa. Lajin kanta on vakaa, ja se on luokiteltu elinvoimaiseksi.


title: Lanainkoukkunokka

text: Lanainkoukkunokka ("Dysmorodrepanis munroi") oli peippojen heimoon kuulunut varpuslintu.


title: Lanainkoukkunokka

text: Lanainkoukkunokkaa tavattiin vain Havaijiin kuuluvalla Lanain saarella. Siitä ei ole tehty havaintoja vuoden 1918 jälkeen, ja laji katsotaan sukupuuttoon kuolleeksi. Sen häviämisen syinä olivat elinympäristöjen tuhoutuminen ja vieraslajit.


title: Bonininnokkavarpunen

text: Bonininnokkavarpunen ("Chaunoproctus ferreorostris") oli peippojen heimoon kuulunut varpuslintu.


title: Bonininnokkavarpunen

text: Bonininnokkavarpusta tavattiin Japanissa, eikä siitä ole tehty havaintoja vuoden 1828 jälkeen. Laji hävisi luultavasti metsien tuhoutumisen ja vieraslajien takia.


title: Tervalammi (Karkkila)

text: Tervalammi on Uudellamaalla Karkkilassa oleva lampi, joka kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen. Lampi kuuluu Liesjärveen laskevan Mustijoen valuma-alueeseen.


title: Tervalammi (Karkkila)

text: Lampi on kapean muotoinen ja sen pituus on 120 metriä ja leveys 50 metriä. Se sijaitsee suon keskellä ja siihen laskevat kaksi suo-ojaa eri suunnilta. Ojat saattavat olla samalla myös laskuojia, sillä lampi sijaitsee ylhäällä neljän kukkulan keskellä ja on lähellä vedenjakajaa. Suon vedet virtaavat kahteen eri suuntaan, mutta kyseessä ei kuitenkaan ole selkeä bifurkaatiotilanne. Lyhin reitti vie Hepolammiin. Karkkilan ja Lohjan välinen raja kulkee 150 metrin etäisyydellä kääntyen Rajakalliomäellä eri suuntiin.


title: Tervalammi (Karkkila)

text: Järveä ei merkitty näkyviin vuoden 1855−1856 Kalmbergin kartastossa. Vuoden 1884 Senaatin kartastossa se oli merkitty "Rajalammen" nimisenä. Nykykartassa lampi on terävälahtinen, mutta vanhoissa kartoissa sen muoto on pyöreä.


title: Isojärvi (Lohja)

text: Isojärvi on Pusulan Kärkölän ja Pyhäjärven Vuotinaisten puolessavälissä Lohjan ja Karkkilan rajalla Uudellamaalla oleva järvi. Järvi kuuluu Kokemäenjoen vesistön Loimijoen valuma-alueella olevaan Turpoonjoen valuma-alueeseen ja tämän sisällä Tammelan Liesjärveen laskevan Mustijoen valuma-alueeseen.


title: Isojärvi (Lohja)

text: Järven pinta-ala on 27 hehtaaria ja sen pituus on 1,4 kilometriä ja leveys 500 metriä. Siihen laskee kaksitoista suo- tai metsäojaa, joista eräät tuovat vettä sekä Hepolammilta ja Tervalammilta että Riihilammilta. Järven luusua sijaitsee järven luoteisrannalla, jossa kolme ojaa yhtyvät Myllylammiin. Näistä pohjoisin lienee luontainen laskuoja. Laskuojan pituus on 300 metriä ja se virtaa Myllylammin läpi. Oja jatkaa Mustijokena laskien lopuksi Liesjärveen.


title: Isojärvi (Lohja)

text: Järven rantaviiva on 5,2 kilometriä pitkä ja sen ranta on pääosin moreenipohjaista metsämaastoa ja vain pieni osa suota. Järvessä on neljä pientä luotoa, joista yksi toimii rajan kulmapisteenä. Rannoille on rakennettu 13 loma-asuntoa, joille johtaa tiet valtatieltä 2. Järvelle on toimitettu ranta-asemakaava. Karkkilan ja Lohjan välinen raja kulkeen järven pituusakselia pitkin.


title: Isojärvi (Lohja)

text: Vuoden 1855−1856 Kalmbergin kartastossa järven nimi oli jo nykyinen ja samoin se oli vuoden 1884 Senaatin kartastossa.


title: Thomas Romain

text: Thomas Romain on ranskalainen animaattori, joka tunnetaan parhaiten Code Lyokon tekijänä.


title: Macraucheniidae

text: Macraucheniidae oli Litopterna-lahkoon kuulunut heimo, joka kuului Etelä-Amerikassa eläneeseen Meridiungulata-ryhmään. Siihen kuuluneet eläimet muistuttivat kameleita, paitsi että niiden jalat olivat enemmän samanlaiset kuin sarvikuonoilla. Heimoon kuuluneita sukuja olivat "Macrauchenia, Theosodon" ja "Xenorhinortherium".


title: Trigonostylopidae

text: Trigonostylopidae oli Astrapotheria-lahkoon kuulunut heimo. Tähän heimoon on aikaisemmin sijoitettu sukuja, joiden on myöhemmin ajateltu joko muodostavan oman lahkonsa tai kuuluvan lahkoon Litopterna. Ainoa heimoon varmasti kuuluva suku on "Trigonostylops", joka eli paleoseenikaudelta eoseenikaudelle. "Trigonostylops" muistutti sukua "Astrapotherium".


title: Bacillus

text: Bacillus on Bacillaceae-heimoon kuuluva gramposiitiivinen bakteerisuku, johon kuuluu useita lajeja. Suvun lajeja elää kaikkialla ja ne ovat enimmäkseen aerobisia, mutta osa on myös fakultatiivisesti anaerobisia. Tämän bakteerisuvun nimi, "Bacillus", merkitsee suomeksi "”pientä sauvaa”".